Pasaran buruh mengukuh, kadar pengangguran menurun - DOSM

PUTRAJAYA, 31 Julai - Pasaran buruh terus mengukuh tahun lepas dengan kadar pengangguran menurun kepada 3.9 peratus dan guna tenaga yang lebih tinggi, menurut Statistik Tahunan Tenaga Buruh Malaysia 2022 yang dikeluarkan Jabatan Perangkaan Malaysia (DOSM), hari ini.Ketua Perangkawan, Datuk Seri Dr. Mohd Uzir Mahidin berkata persekitaran ekonomi yang positif sepanjang tahun itu membawa kepada situasi tenaga buruh yang menggalakkan susulan lebih banyak peluang pekerjaan dari pelbagai industri telah diwujudkan.

“Pemulihan daripada kemelesetan ekonomi yang disebabkan oleh pandemik COVID-19 telah mencapai titik perubahan pada tahun ini, mendorong kepada perubahan positif dan membuka lebih banyak peluang pekerjaan dalam pelbagai industri.“Selain itu, konsep pekerjaan fleksibel dengan bekerja secara jarak jauh dan aturan kerja yang fleksibel telah menjadi satu kelaziman. Ini memberikan lebih fleksibiliti kepada pekerja dan keseimbangan antara pekerjaan dan kehidupan,” katanya. Beliau berkata, kadar pengangguran pada 2022 menurun 0.7 peratus kepada 3.9 peratus daripada 4.6 peratus pada tahun sebelumnya dengan bilangan penganggur berkurang 14 peratus iaitu 630,400 orang berbanding 733,000 pada 2021.Katanya tiga negeri mencatatkan kadar pengangguran lebih tinggi daripada peringkat nasional pada 2022, iaitu Sabah pada 7.5 peratus, Wilayah Persekutuan Labuan (7.2 peratus) dan Perak (4.6 peratus).Mohd Uzir berkata, pada 2022 tenaga buruh di Malaysia meningkat 1.4 peratus kepada 16.02 juta orang manakala kadar penyertaan tenaga buruh direkodkan pada 69.3 peratus."Bilangan penduduk bekerja pula adalah seramai 15.39 juta orang iaitu pertambahan 2.2 peratus berbanding 15.06 juta pada 2021," katanya.Beliau berkata dari segi status pekerjaan, kategori penduduk bekerja adalah 78.3 peratus merangkumi 12.05 juta penduduk manakala bilangan penduduk bekerja sendiri meliputi 15.1 peratus dengan penglibatan 2.33 juta orang.Kategori pekerjaan separuh mahir merupakan komposisi terbesar dengan 58.4 peratus atau 8.99 juta orang daripada jumlah guna tenaga, diikuti kategori mahir (29.6 peratus, 4.56 juta) dan kategori berkemahiran rendah pada 12 peratus atau 1.84 juta.


Gaji progresif, usaha kerajaan seimbangkan gaji dan kos sara hidup

KUALA LUMPUR, 31 Julai - Dasar atau model gaji progresif yang akan dibentang di Majlis Tindakan Ekonomi Negara (MTEN) pada 7 Ogos ini merupakan usaha kerajaan dalam mencapai keseimbangan antara pertumbuhan gaji dengan kenaikan kos sara hidup.Timbalan Perdana Menteri, Datuk Seri Dr. Ahmad Zahid Hamidi berkata ia seiring dengan perkembangan ekonomi dunia termasuk kadar upah pekerja di semua sektor.Beliau berkata, dasar gaji progresif ini juga turut akan menyantuni semua golongan termasuk bandar dan luar bandar.

"Supaya dapat perimbangan antara pendapatan dengan perbelanjaan dan juga soal menangani kenaikan inflasi dan usaha untuk menurunkan kadar inflasi ini dilakukan oleh majlis tindakan ekonomi."Realitinya sekarang bukan sahaja dalam negara kita tapi serantau, peringkat antarabangsa, kita mengikut trend ekonomi dunia," katanya ketika ditemui pemberita selepas menjadi tetamu Naratif Khas, di Angkasapuri, di sini.Tambah Zahid, sistem gaji progresif merupakan peralihan daripada model pemberian upah minimum kepada kenaikan gaji secara berperingkat dan berfasa agar setanding dengan pertumbuhan ekonomi negara.


Ringgit dibuka tinggi berbanding dolar AS

KUALA LUMPUR, 31 Julai- Ringgit dibuka tinggi berbanding dolar Amerika Syairkat (AS) pada Isnin menjelang data Indeks Pengurus Pembelian (PMI) Pembuatan Institut Pengurusan Bekalan (ISM) AS dikeluarkan esok.Pada 9 pagi, mata wang tempatan meningkat kepada 4.5455/5485 berbanding dolar AS daripada 4.5535/5565 ketika ditutup pada Jumaat lepas.Ketua Ahli Ekonomi dan Kewangan Sosial, Bank Muamalat Malaysia Bhd, Dr Mohd Afzanizam Abdul Rashid berkata dengan dolar AS mengalami penurunan, perkara yang menjadi data penting yang perlu diberi tumpuan adalah Indeks ISM AS untuk sektor pembuatan dan Pembayaran Gaji Bukan Ladang (NFP) bagi Julai.“Indeks ISM dijangka menunjukkan sedikit penurunan kepada 46.5 pada Julai, turun daripada 46.0 sebelum ini.“Sementara itu, NFP yang dijadual dikeluarkan Jumaat ini diunjurkan pada 184,000, lebih rendah daripada angka sebelumnya iaitu 209,000,” katanya kepada Bernama.Mohd Afzanizam berkata Reserve Bank of Australia dijadual mengumumkan keputusannya mengenai kadar penanda aras faedah esok, dengan pasaran menjangkakan kenaikan 25 mata asas.“Secara keseluruhannya, ringgit Malaysia diunjurkan diniagakan dalam julat RM4.54 hingga RM4.56 berbanding dolar AS sepanjang minggu ini berikutan prestasi dolar AS yang kurang stabil,” katanya.

Dalam pada itu, unit tempatan didagangkan kebanyakannya rendah berbanding sekumpulan mata wang utama.Ringgit meningkat berbanding yen Jepun kepada 3.2265/2289 daripada 3.2691/2715 ketika ditutup pada Jumaat lepas namun susut berbanding euro kepada 5.0105/0138 daripada 4.9966/9998.Unit tempatan juga turun berbanding pound British kepada 5.8446/8485 daripada 5.8362/8401.Ringgit didagangkan kebanyakannya tinggi berbanding mata wang negara Asean yang lain.Ringgit meningkat berbanding dolar Singapura kepada 3.4148/4176 daripada 3.4183/4208 pada Jumaat lepas, lebuh kukuh berbanding rupiah Indonesia kepada 300.8/301.2 daripada 301.4/301.8 dan stabil berbanding peso Filipina kepada 8.28/8.30 daripada 8.29/8.31.Walau bagaimanapun, ringgit susut berbanding baht Thailand kepada 13.2878/3036 daripada 13.2058/2218 Jumaat minggu lepas.- BERNAMA


Ringgit berlegar sekitar tahap semasa minggu depan

KUALA LUMPUR, 29 Julai- Ringgit dijangka kekal pada paras semasa berbanding dolar US pada minggu depan, dengan kecenderungan sedikit negatif pada RM4.54 hingga RM4.56 disebabkan data makro Amerika Syarikat (AS) yang kukuh, kata seorang penganalisis.   Ketua Ahli Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata fokus minggu depan ialah titik data AS terutamanya laporan pasaran kerja dan indeks pembuatan Insitute for Supply Management (ISM). "Memandangkan Rizab Persekutuan AS (Fed) menjadi lebih bergantung kepada data, titik data yang lebih baik daripada jangkaan akan membawa kepada kemantapan dolar," katanya kepada Bernama.Pengarah Urusan SPI Asset Management Stephen Innes berpendapat data Keluaran Dalam Negara Kasar (KDNK) AS yang lebih kukuh hanya akan mempengaruhi perubahan permainan jangka pendek. "Kita perlu melihat pulangan modal yang lebih positif di Malaysia untuk menjual dolar serta membeli ringgit. Pada masa sekarang, hasil AS adalah jauh lebih tinggi dan keyakinan pasaran saham jauh lebih baik di AS sekarang," katanya.

(Ketua Ahli Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid)

Data KDNK sebenar AS menokok pada kadar tahunan 2.4 peratus menjelang suku kedua 2023, lebih cepat daripada jangkaan."Oleh itu, ia akan memberikan halangan pada minggu depan walaupun kami kekal optimis terhadap ringgit pada minggu berkenaan iaitu antara RM4.5460 hingga RM4.5660," katanya. Bagi minggu yang baru berakhir, ringgit diniagakan kebanyakannya tinggi di tengah-tengah kenaikan harga minyak dan keputusan Fed untuk menaikkan Kadar Dana Fed (FFR) sebanyak 25 mata asas (bps).Dari Jumaat ke Jumaat, ringgit menokok berbanding dolar US pada 4.5535/5565 berbanding 4.5600/5655 yang dicatatkan semasa minggu sebelumnya.Ringgit diniagakan kebanyakannya tinggi berbanding mata wang utama. Ia bertambah baik berbanding pound Britain kepada 5.8362/8401 daripada 5.9338/9371, naik berbanding euro kepada 4.9966/9998 daripada 5.0799/0827 tetapi susut berbanding yen Jepun kepada 3.2691/2715 daripada 3.2659/2679 sebelum ini. Ringgit diniagakan lebih tinggi berbanding mata wang lain di Asean. Unit tempatan itu meningkat berbanding dolar Singapura kepada 3.4183/4208 daripada 3.4304/4350, lebih baik berbanding baht Thailand pada 13.2058/2218 daripada 13.2327/2541, kukuh berbanding rupiah Indonesia kepada 301.4/301.8 daripada 303.4/303.9 dan melonjak berbanding peso Filipina kepada 8.29/8.31 daripada 8.33/8.34.- BERNAMA


KUALA LUMPUR, 31 Julai- Bursa Malaysia mengalami balikan daripada penurunan baru-baru ini untuk dibuka tinggi pada Isnin, menjejaki kenaikan Wall Street dalam tempoh semalaman susulan peningkatan keyakinan pelabur, kata penganalisis.Pada 9.10 pagi, FTSE Bursa Malaysia KLCI (FBM KLCI) meningkat 8.87 mata kepada 1,459.22 daripada 1,450.35 ketika ditutup pada Jumaat lepas.Indeks utama itu dibuka 0.72 mata lebih tinggi kepada 1,451.07.Keseluruhan pasaran adalah positif apabila kaunter untung mengatasi kaunter rugi sebanyak 241 berbanding 129, manakala 286 kaunter tidak berubah, 1,648 kaunter tidak diniagakan dan 53 yang lain digantung.Jumlah dagangan 365.66 juta unit bernilai RM112.85 juta.Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata Wall Street ditutup lebih tinggi pada Jumaat lepas apabila indeks perbelanjaan penggunaan peribadi Amerika Syarikat (AS) mencatatkan data seperti yang dijangkakan, menunjukkan inflasi AS semakin reda.Purata Indeks Dow Jones meningkat 176 mata manakala Nasdaq melonjak 266 mata apabila hasil 10 tahun AS susut di bawah paras empat peratus kepada 3.95 peratus.Bagi FBM KLCI, beliau berkata indeks itu berada dalam keadaan baik dengan jangkaan pengumpulan berterusan saham mewah.“Oleh itu, kami menjangkakan indeks berlegar dalam julat 1,445 hingga 1,455 hari ini,” katanya.

(Bursa Malaysia dibuka tinggi, didorong keyakinan pelabur)

Dalam kalangan saham wajaran tinggi, Maybank menambah lima sen kepada RM9.04; Petronas Chemicals naik tujuh sen kepada RM6.92; manakala IHH Healthcare dan Sime Darby masing-masing menokok enam sen kepada RM5.95 dan RM4.61.Antara saham aktif, Hong Seng dan Tanco masing-masing tidak berubah pada 7.5 sen dan 56 sen, manakala Sarawak Consolidated, Leform dan Vinvest masing-masing naik setengah sen kepada 44 sen, 22 sen dan 7.56 sen.Di papan indeks, Indeks FBM 70 meningkat 62.43 mata kepada 13,997.76; Indeks FBM Emas menambah 49.47 mata kepada 10,702.40; Indeks FBMT 100 menokok 50.98 mata kepada 10,392.16; Indeks FBM EMas Syariah naik 56.74 mata kepada 10,961.94 manakala Indeks FBM ACE turun 3.76 mata kepada 5,317.57.Mengikut sektor, Indeks Perladangan menambah 60.68 mata kepada 7,210.79; Indeks Perkhidmatan Kewangan naik 55.30 mata kepada 16,235.11; Indeks Produk dan Perkhidmatan Perindustrian meningkat 0.65 mata kepada 168.16, dan Indeks Tenaga menokok 0.07 mata kepada 832.77. -BERNAMA


Dasar gaji progresif dibentang kepada MTEN, pada 7 Ogos

PUTRAJAYA, 28 Julai- Dasar gaji progresif akan dibentang kepada Majlis Tindakan Ekonomi Negara (MTEN), pada 7 Ogos ini.Menteri Ekonomi, Rafizi Ramli berkata ketika ini proses libat urus dan perbincangan di peringkat kementerian, majikan dan pekerja sudah berada di peringkat akhir. "Maksudnya seminggu lagi dan kita akan dapatkan keputusan dasar dan apabila keputusan dasar itu telah diperolehi, maka kita boleh umumkan beberapa hala tuju dasar yang utama mengenai dasar gaji progresif."Selepas itu proses akan bermula, sebahagian maksudnya cadangan kami ialah supaya satu kertas putih mengenai kedudukan gaji rakyat dibentangkan di Parlimen," katanya.

Beliau berkata demikian kepada media selepas Majlis Pengumuman Penemuan Survei Pendapatan dan Perbelanjaan Isi Rumah 2022, di sini hari ini. Menurut Rafizi, pihaknya juga yakin dasar gaji progresif yang mengambilkira keadaan gaji dan kedudukan pendapatan rakyat akan mendapat reaksi positif majikan dan pekerja. Ia juga berdasarkan pertimbangan menyeluruh termasuk kemampuan dan kesan kos kepada sektor swasta; selain persetujuan bersama tiga pihak antara kerajaan, majikan dan pekerja.

Tumpu khidmat penjagaanDalam pada itu, Kementerian Ekonomi sedang mempertimbang untuk memperluas Program Inisiatif Operator Perkhidmatan (IKHSAN) di bawah Inisiatif Pendapatan Rakyat (IPR) kepada industri perkhidmatan penjagaan berbanding industri pembersihan ketika ini. Menurut Rafizi, ia memandangkan perkhidmatan penjagaan lebih mendapat permintaan dalam kalangan pemain industri berbanding perkhidmatan pembersihan.Manakala, kebanyakan pemain industri pula telah memiliki pekerja pembersihannya sendiri. IPR menumpukan usaha membasmi kemiskinan dan menambah pendapatan rakyat menerusi Inisiatif Usahawan Tani (INTAN), Inisiatif Usahawan Makanan (INSAN) dan Inisiatif Operator Perkhidmatan (IKHSAN). Bagi IKHSAN, ketika ini menumpukan syarikat-syarikat swasta yang memerlukan pekerja sambilan untuk tujuan pembersihan premis.


Ekonomi MADANI: GLC, GLIC pacu pelaburan domestik

KUALA LUMPUR, 27 Julai- Kerajaan komited memacu pelaburan domestik (DDI) selain menyokong pembangunan vendor tempatan dalam sektor strategik, termasuk elektrik dan elektronik (ENE), ekonomi digital dan aeroangkasa. Komitmen tersebut bakal dipacu oleh syarikat berkaitan kerajaan (GLC) dan syarikat pelaburan berkaitan kerajaan (GLIC), seperti diumumkan menerusi kerangka Ekonomi MADANI. Menteri Pelaburan, Perdagangan dan Industri (MITI), Tengku Datuk Seri Zafrul Tengku Abdul Aziz percaya kerangka itu mampu menjadikan Malaysia antara 12 ekonomi teratas dunia dari segi daya saing. "Kerajaan akan fokus kepada Pelaburan Langsung Domestik (DDI) dan Pelaburan Langsung Asing (FDI). "DDI juga adalah petunjuk prestasi baharu kementerian dan mampu mempamerkan kekuatan pelabur dalam negara," katanya.

(Menteri Pelaburan, Perdagangan dan Industri (MITI), Tengku Datuk Seri Zafrul Tengku Abdul Aziz)

Beliau berucap pada majlis menandatangani kerjasama strategik antara Citaglobal Bhd dan MASDAR, di sini hari ini. MITI bertanggungjawab ke atas beberapa inisiatif di bawah Ekonomi MADANI antaranya menyokong pertumbuhan hijau, selain penubuhan zon kewangan khas di Johor dan kluster industri semikonduktor di Pulau Pinang. Usaha pengantarabangsaan PKS juga diserlahkan menerusi peruntukan RM1 bilion, manakala insentif pelepasan cukai juga diperkenal bagi syarikat yang membekalkan pekerjaan nilai tinggi.


Ringgit rendah berbanding dolar AS pada sesi awal

KUALA LUMPUR, 28 Julai - Ringgit susut berbanding dolar Amerika Syarikat (AS) pada sesi awal urus niaga Jumaat apabila mata wang negara maju itu mengukuh selepas pengumuman angka keluaran dalam negara kasar (KDNK) lebih positif bagi suku kedua 2023.Pada 9 pagi, ringgit susut kepada 4.5490/5525 berbanding dolar AS daripada 4.5215/5260 pada akhir urus niaga semalam.Ketua Ahli Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid berkata pengumuman data KDNK AS semalam menunjukkan ekonominya kekal berdaya tahan biarpun mengalami kenaikan kadar faedah secara besar-besaran sejak tahun lepas.“Data KDNK bagi suku kedua 2023 itu mencatat kenaikan 2.4 peratus berbanding jangkaan awal pada 1.8 peratus manakala tuntutan pengangguran juga turun kepada 221,000 minggu lepas -- lebih rendah berbanding jangkaan pasaran sebanyak 235,000.“Berikutan itu, Indeks Dolar AS meningkat sebanyak 0.88 peratus kepada 101.77 mata," katanya kepada Bernama.

Berdasarkan perkembangan itu, beliau menjangkakan ringgit di paras RM4.52 hingga RM4.53 hari ini berikutan pasaran terus memantau sama ada Rizab Persekutuan AS akan menaikkan kadar faedah utamanya dengan lebih ketara berikutan data yang lebih baik daripada jangkaan awal.Sementara itu, ringgit diniagakan kebanyakannya tinggi berbanding kumpulan mata wang utama.Ia susut berbanding yen Jepun kepada 3.2619/2646 daripada 3.2285/2319 pada Khamis, namun meningkat berbanding euro kepada 4.9948/9986 daripada 5.0374/0424 dan mengukuh berbanding pound Britain kepada 5.8186/8231 daripada 5.8685/8743 semalam.Ringgit diniagakan kebanyakannya rendah berbanding mata wang Asean lain termasuk susut berbanding dolar dolar Singapura kepada 3.4170/4198 daripada 3.4163/4200.Unit tempatan itu rendah berbanding rupiah Indonesia kepada 303.2/303.6 daripada 301.3/301.8 dan turun berbanding peso Filipina kepada 8.30/8.32 daripada 8.28/8.30 semalam.Namun, ringgit mengukuh berbanding baht Thailand kepada 13.1702/1861 daripada 13.2634/2829 , sebelum ini.-BERNAMA


Ekonomi Madani lonjak daya saing negara

KUALA LUMPUR, 28 Julai - Inisiatif Ekonomi Madani yang dilancarkan Perdana Menteri, Datuk Seri Anwar Ibrahim secara dasarnya bertujuan mengangkat kembali ekonomi negara ke tahap yang lebih meyakinkan di peringkat global. Ketua Kumpulan Ekonomi, Maybank Investment Berhad, Suhaimi Ilias berkata inisiatif tersebut dijangka dapat memacu kadar pertumbuhan ekonomi negara kepada 5.5 hingga enam peratus setahun bagi tempoh 10 tahun akan datang, berbanding tempoh semasa empat ke lima peratus.

"Jadi, untuk mencapai sasaran itu memang ada lonjakan-lonjakan besar yang perlu dilakukan dalam konteks ekonomi seperti meningkatkan kedudukan kita dalam ranking antarabangsa seperti daya saing, menjadi 30 ekonomi terbesar di dunia dan meningkatkan pembabitan industri-industri, sektor-sektor dan syarikat-syarikat kita dalam sektor perdagangan. "Tapi apa yang penting juga, kerajaan mahu melihat inisiatif Ekonomi Madani ini turut memanfaatkan rakyat," katanya kepada pemberita selepas menjadi tetamu rancangan Selamat Pagi Malaysia, di Angkasapuri, di sini.Suhaimi juga berkata, isu membabitkan rakyat antara cabaran yang perlu diatasi dalam menjayakan inisiatif Ekonomi Madani.Beliau berkata, antara perkara yang paling utama adalah menyelesaikan isu kos sara hidup yang tinggi termasuk kadar kenaikan pendapatan yang tidak setara dengan peningkatan kos sara hidup."Cabarannya lebih kepada pelaksanaan. Jadi, kita tunggulah. Banyak lagi pengumuman-pengumuman yang akan dibuat oleh pelbagai kementerian. Saya percaya banyak lagi yang akan diumumkan untuk tempoh sekurang-kurangnya enam bulan," katanya.


Bantuan kredit e-tunai, tingkat literasi kewangan digital

SHAH ALAM, 27 Julai- Pemberian bantuan kredit e-tunai RM100, antara usaha kerajaan untuk mendidik masyarakat berdepan dengan ekonomi digital dan tanpa tunai pada masa depan.Timbalan Menteri Kewangan I, Datuk Seri Ahmad Maslan yakin ia mampu meningkatkan literasi kewangan digital secara inklusif agar tiada sesiapa pun terpinggir. "Kita juga bersedia untuk meneruskan e-wallet kepada 10 juta rakyat B40 dan M40, pendapatan di bawah RM100,000 setahun dan kita hendak memberikan RM100 ringgit kepada 10 juta rakyat yang pendapatan RM100,000 dan ke bawah setahun."Ia melibatkan mereka yang berada dalam kategori M40 dan B40, ini adalah satu usaha yang sangat baik untuk kita melatih rakyat berhadapan dengan 'cashless society', masyarakat tanpa tunai," katanya

Beliau berkata demikian dalam sidang media selepas majlis pemeteraian kerjasama aplikasi LULUS, di sini hari ini.Mengulas lanjut katanya, 10 juta rakyat dijangka mendapat manfaat tersebut yang bakal disalurkan dalam tempoh terdekat menerusi pengendali e-dompet terpilih.


KUALA LUMPUR, 27 Julai- Bursa Malaysia terus mengukuh pada tengah hari ini, didorong oleh sokongan belian yang berterusan dalam persekitaran sentimen pasaran serantau yang positif. Pada 12.30 tengah hari, FTSE Bursa Malaysia KLCI (FBM KLCI) meningkat 2.73 mata kepada 1,452.02 daripada 1,449.29 semalam.Indeks utama dibuka rendah 1.63 mata kepada 1,447.66 dan bergerak antara 1,446.92 dan 1,456.36 sepanjang sesi.Suasana pasaran turut positif berikutan kaunter untung mengatasi kaunter rugi sebanyak 419 berbanding 383 manakala 413 kaunter tidak berubah, 1,078 tidak diniagakan dan 31 yang lain digantung.Jumlah dagangan sebanyak 2.05 bilion unit bernilai RM1.17 bilion.Saham Asia naik hari ini selepas Rizab Persekutuan Amerika Syarikat (AS) menaikkan kadar faedah AS sebanyak 25 mata asas.Nikkei Jepun meningkat 0.69 peratus kepada 32,893.44, Indeks Komposit SSE China menambah 0.44 peratus kepada 3,237.13, Indeks Hang Seng Hong Kong naik 1.36 peratus kepada 19,629.03, Kospi Korea Selatan meningkat 0.57 peratus kepada 2,607.12 dan Indeks Straits Times Singapura menambah 0.66 peratus kepada 3,326.89.

Dalam nota penyelidikan, Malacca Securities Sdn Bhd berkata pada masa depan, jangkaan pasaran cenderung kepada potensi dihentikan sementara untuk kenaikan kadar faedah, yang akan menjadi positif kepada pasaran ekuiti. “Bagaimanapun, kami berhati-hati terhadap kenaikan yang seterusnya dan ia mungkin membawa kepada penurunan yang sederhana dalam tempoh terdekat,” katanya.Dalam kalangan saham wajaran tinggi, Public Bank naik satu sen kepada RM4.09, CIMB meningkat lima sen kepada RM5.53, Maybank dan Tenaga Nasional, masing-masing tidak berubah pada RM9.00 dan RM9.60 manakala Petronas Chemicals berkurangan 20 sen kepada RM6.80.Daripada saham aktif, Capital A naik 6.5 sen kepada 90.5 sen, Datasonic Group meningkat 2.5 sen kepada 47.5 sen dan AT Systematization tidak berubah pada satu sen manakala Hong Seng Consolidated merosot setengah sen kepada 8.5 sen dan UEM Sunrise berkurangan satu sen kepada 53 sen.Di papan indeks, Indeks FBM Emas meningkat 22.30 mata kepada 10,672.66, Indeks FBMT 100 naik 20.47 mata kepada 10,360.43, Indeks FBM 70 menambah 31.97 mata kepada 13,992.34 dan Indeks FBM Emas Shariah meningkat 11.25 mata kepada 10,944.07 manakala Indeks FBM ACE berkurangan 5.31 mata kepada 5,315.00.Mengikut sektor, Indeks Perkhidmatan Kewangan naik 66.26 mata kepada 16,169.14, Indeks Perladangan menambah 20.51 mata kepada 7,232.68 dan Indeks Tenaga meningkat 5.16 mata kepada 839.58 manakala Indeks Produk Perindustrian dan Perkhidmatan berkurangan 0.88 mata kepada 167.35.- BERNAMA


Alliance Bank unjur pertumbuhan pinjaman 8 hingga 10 peratus

KUALA LUMPUR, 26 Julai- Alliance Bank mengunjurkan pertumbuhan pinjamannya pada 8 hingga 10 peratus bagi tahun ini. Ketua Pegawai Eksekutif Kumpulannya, Kellee Kam berkata sebahagian besar pertumbuhan itu akan didorong oleh segmen teras meliputi Perusahaan Kecil dan Sederhana (PKS). "Kami juga melihat kepada perniagaan korporat yang kembali kepada pertumbuhan pinjaman positif bagi tahun ini dan secara keseluruhan, kami percaya PKS akan terus berganda," katanya.

(Ketua Pegawai Eksekutif Kumpulan Alliance Bank, Kellee Kam)

Beliau berkata demikian dalam Mesyuarat Agung Tahunan (AGM) Alliance Bank secara maya, pada Rabu.Institusi perbankan itu juga menjangkakan kadar faedah masih akomodatif untuk pertumbuhan pinjaman.Dalam pada itu, Alliance Bank telah menetapkan sasaran untuk memperoleh 10 peratus bahagian pasaran bagi pembiayaan sektor tenaga boleh diperbaharui menjelang 2025.


KUALA LUMPUR, 26 Julai- Kadar antara bank jangka pendek ditutup stabil hari ini berikutan operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dalam sistem konvensional merosot kepada RM34.62 bilion daripada RM35.06 bilion pagi ini manakala mudah tunai dalam dana Islam berkurangan kepada RM25.51 bilion daripada RM25.84 bilion sebelum ini.Awal hari ini, bank pusat menjalankan satu tender pasaran wang konvensional dan dua tender repo berbalik.Ia turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada 4.00 petang, BNM menjalankan tender pasaran wang konvensional bernilai RM34.30 bilion dan tender pasaran wang Murabahah bernilai RM25.50 bilion, kedua-duanya untuk wang sehari.Setakat 25 Julai, Kadar Semalaman Islam Malaysia (MYOR-i) berada pada 3%- BERNAMA

(Kadar antara bank jangka pendek ditutup stabil)


KUALA LUMPUR, 26 Julai- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives tinggi semasa mengakhiri sesi dagangan pagi ini, menjejaki kadar asas pasaran tunai.Pada rehat tengah hari, Julai 2023 meningkat 9.5 mata kepada 1,447.0, Ogos 2023 naik 13.5 mata kepada 1,449.0, September 2023 menambah 12.5 mata kepada 1,428.0 dan Disember 2023 menokok 13.0 mata kepada 1,428.0.Jumlah dagangan sebanyak 32,945 lot manakala kepentingan terbuka berjumlah 80,826 kontrak.Pada 12.30 tengah hari, FBM KLCI meningkat 6.77 mata kepada 1,443.56 daripada 1,436.79 semalam. -BERNAMA

(Niaga hadapan FBM KLCI tinggi pada tengah hari)


Bursa Malaysia teruskan kenaikan untuk dibuka tinggi

KUALA LUMPUR, 26 Julai- Bursa Malaysia meneruskan kenaikan semalam untuk dibuka tinggi hari ini, menjejaki kenaikan semalaman Wall Street dalam persekitaran keyakinan pengguna yang bertambah baik, kata penganalisis. Pada 9.05 pagi, FTSE Bursa Malaysia KLCI (FBM KLCI) meningkat 4.74 mata kepada 1,441.53 daripada 1,436.79 semalam.Indeks utama dibuka rendah 0.09 mata kepada 1,436.70.Suasana pasaran turut positif berikutan kaunter untung mengatasi kaunter rugi sebanyak 151 berbanding 139 manakala 204 kaunter tidak berubah, 1,799 tidak diniagakan dan 13 yang lain digantung.Jumlah dagangan sebanyak 183.72 juta unit bernilai RM75.56 juta.Naib Presiden Penyelidikan Ekuiti Rakuten Trade Sdn Bhd Thong Pak Leng berkata Wall Street mengekalkan aliran meningkatnya berikutan peniaga meneliti pendapatan korporat Amerika Syarikat (AS) yang dikeluarkan sementara menunggu keputusan Rizab Persekutuan AS mengenai kadar faedah hari ini.

Di peringkat domestik, katanya FBM KLCI mencatatkan satu lagi hari positif semalam, disebabkan pengumpulan saham mewah.“Kami percaya ini mungkin berterusan berikutan kepelbagaian portfolio oleh beberapa dana asing yang mungkin telah memulakan operasi yang baik baru-baru ini di rantau ASEAN.“Oleh itu, kami menjangka indeks akan meneruskan trajektori meningkatnya dan berada dalam julat 1,435-1,450 hari ini,” katanya kepada Bernama.Dalam kalangan saham wajaran tinggi, Maybank menambah tiga sen kepada RM9.01, CIMB dan Public Bank, masing-masing meningkat dua sen kepada RM5.45 dan RM4.07, Tenaga Nasional naik satu sen kepada RM9.48 dan Petronas Chemicals menambah lima sen kepada RM6.81.Daripada saham aktif, Daythree Digital naik 39 sen kepada 69 sen, Hong Seng Consolidated meningkat setengah sen kepada 10 sen dan ES Ceramics Technology menambah dua sen kepada 20.5 sen manakala Tanco Holdings tidak berubah pada 55.5 sen dan UEM Sunrise merosot setengah sen kepada 47 sen.Di papan indeks, Indeks FBM Emas naik 26 mata kepada 10,616.56, Indeks FBMT 100 meningkat 26.38 mata kepada 10,302.95, Indeks FBM 70 menokok 3.99 mata kepada 13,988.25 dan Indeks FBM Emas Shariah menambah 20.33 mata kepada 10,895.65 manakala Indeks FBM ACE merosot 1.40 mata kepada 5,320.27.Mengikut sektor, Indeks Perkhidmatan Kewangan naik 40.10 mata kepada 16,044.73, Indeks Tenaga meningkat 3.74 mata kepada 833.94, Indeks Produk Perindustrian dan Perkhidmatan menambah 0.43 mata kepada 166.73 dan Indeks Perladangan menokok 22.76 mata kepada 7,220.78.- BERNAMA


KUALA LUMPUR, 26 Julai- Kadar antara bank jangka pendek dijangka stabil pada Rabu berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan berjumlah RM35.06 bilion dalam sistem konvensional manakala dana Islam berjumlah RM25.84 billon.Bank pusat itu pada hari ini akan mengendalikan tender pasaran wang konvensional bernilai RM1 bilion selama tujuh hari dan dua tender repo berbalik merangkumi tender RM2 bilion selama 30 hari serta tender RM500 juta bagi tempoh 92 hari.Selain itu, BNM mengumumkan tender Bil Islam Antara Bank Bank Negara bernilai RM3 bilion selama 31 hari yang akan dikeluarkan pada 28 Julai.Turut diumumkan adalah ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4.00 petang, BNM akan menawarkan tender semalaman konvensional sehingga RM36.6 bilion dan RM25.8 bilion untuk tender semalaman Murabahah. -BERNAMA

(Kadar antara bank jangka pendek diunjur kekal stabil)


Niaga hadapan FBM KLCI tinggi dalam dagangan awal

KUALA LUMPUR, 26 Julai- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives diniagakan tinggi pagi tadi, menjejaki prestasi kadar asas pasaran tunai.Pada pukul 9.30 pagi, Julai 2023 meningkat 10.0 mata kepada 1,447.5, Ogos 2023 naik 12.0 mata kepada 1,447.5, September 2023 menambah 13.0 mata kepada 1,428.5 dan Disember 2023 menokok 11.5 mata kepada 1,426.5.Jumlah dagangan sebanyak 6,475 lot manakala kepentingan terbuka berjumlah 53,323 kontrak.FBM KLCI meningkat 8.08 mata kepada 1,444.87 daripada 1,436.79 semalam selepas 35 minit dagangan. - BERNAMA


KUALA LUMPUR, 26 Julai- Ringgit dibuka tinggi berbanding dolar AS hari ini berikutan permintaan untuk mata wang tempatan bertambah baik dalam persekitaran sentimen pasaran yang bercampur-campur.Pada 9.00 pagi, mata wang tempatan naik kepada 4.5590/5630 berbanding dolar AS daripada 4.5615/5650 pada Selasa. Seorang peniaga berkata sentimen pasaran dipengaruhi oleh prospek lebih banyak rangsangan dasar di China dan pengumuman kadar faedah oleh Jawatankuasa Pasaran Terbuka Persekutuan (FOMC) Amerika Syarikat (AS) yang akan datang.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid memberitahu Bernama bahawa beliau menjangka ringgit akan diniagakan dalam jajaran kecil hari ini berikutan pasaran menunggu keputusan FOMC malam ini.Beliau berkata data terkini menunjukkan Keyakinan Pengguna Lembaga Persidangan AS meningkat kepada 117 mata pada Julai, mengatasi anggaran konsensus sebanyak 112 mata.“Ini menunjukkan perbelanjaan pengguna dijangka kekal baik, justeru, terdapat risiko bahawa Rizab Persekutuan AS mungkin mengekalkan pendirian mengehadkannya.“Bagaimanapun, sentimen perniagaan terutamanya dalam sektor pembuatan menunjukkan bahawa mereka berhati-hati mengenai prospek ekonomi yang mungkin memberi impak kepada keputusan pengambilan pekerja mereka.“Oleh itu, keputusan FOMC pada malam ini adalah penting berikutan pasaran mahu melihat penilaian terkini oleh Fed mengenai keadaan ekonomi,” katanya.Mohd Afzanizam berkata Tabung Kewangan Antarabangsa (IMF) telah menaikkan unjuran pertumbuhan global 2023 kepada 3.0% daripada 2.8% sebelum ini.

(Ringgit tinggi berbanding dolar AS dalam dagangan awal)

Bagaimanapun, katanya IMF kekal berhati-hati berikutan imbangan risiko masih cenderung kepada penurunan, dengan keadaan global yang tegang menjejaskan aktiviti ekonomi.“Sehubungan itu, ringgit dijangka kekal pada julatnya antara RM4.56 dan RM4.57 manakala paras sokongan dan paras halangan, masing-masing pada RM4.54 dan RM4.62,” katanya. Sementara itu, mata wang tempatan diniagakan bercampur-campur berbanding sekumpulan mata wang utama.Ia meningkat berbanding euro kepada 5.0345/0389 daripada 5.0368/0407 pada Selasa, bagaimanapun merosot berbanding pound kepada 5.8729/8781 daripada 5.8547/8592 semalam dan berkurangan berbanding yen Jepun kepada 3.2317/2348 daripada 3.2266/2293 sebelum ini.Pada masa yang sama, mata wang tempatan diniagakan kebanyakannya tinggi berbanding mata wang ASEAN lain.Ringgit naik berbanding dolar Singapura kepada 3.4304/4337 daripada 3.4325/4354 pada Selasa, meningkat berbanding rupiah Indonesia kepada 303.9/304.4 daripada 304.0/304.5 semalam dan mengukuh berbanding peso Filipina kepada 8.34/8.36 daripada 8.36/8.37 sebelum ini.Bagaimanapun, ia merosot berbanding baht Thailand kepada 13.2202/2376 daripada 13.2148/2300 semalam. -BERNAMA


KUALA LUMPUR, 25 Julai- Nilai ringgit dibuka rendah berbanding dolar AS pagi ini menjelang pengumuman kadar faedah oleh Jawatankuasa Pasaran Terbuka Persekutuan (FOMC) pada Rabu.Memandangkan Rizab Persekutuan AS dijangka menaikkan kadar faedah sebanyak 25 mata asas lagi, pelabur menantikan kenyataan yang disertakan untuk mengukur prospek masa hadapan bagi kadar faedah.Pada 9.00 pagi, mata wang tempatan menyusut nilai kepada 4.5705/5740 berbanding dolar AS daripada 4.5640/5690 pada penutup hari Isnin.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata kenaikan kadar yang dijangkakan akan memberi kelebihan kepada dolar AS kerana perbezaan antara Kadar Dana Persekutuan dan kadar dasar semalaman (OPR) diunjur untuk terus melebar, sekali gus menjadikan aset AS lebih menarik.“Bagaimanapun, bacaan indeks pengurus pembelian (PMI) terkini untuk pelbagai bidang kuasa adalah lebih rendah khususnya untuk sektor pembuatan AS, menunjukkan pengilang semakin berhati-hati tentang prospek perniagaan mereka," katanya.

(Ringgit dibuka rendah berbanding dolar AS menjelang mesyuarat FOMC)

Di pasaran tempatan, Mohd Afzanizam berkata Bank Negara Malaysia (BNM) mungkin mengekalkan OPR stabil pada 3.00 peratus sepanjang tahun kerana kadar faedah sebenar telah bertukar positif untuk bulan kedua berturut-turut kepada 0.6%."Bacaan indeks harga pengguna (IHP) terkini untuk Malaysia turun kepada 2.4 peratus pada Jun, menunjukkan bahawa dasar monetari tidak terlalu akomodatif," katanya.Beliau menjangkakan ringgit akan bergerak dalam julat antara 4.56 dan 4.57 berbanding dolar AS hari ini.Sementara itu, unit tempatan didagangkan kebanyakannya rendah berbanding sekumpulan mata wang utama.Ringgit menyusut nilai berbanding euro kepada 5.0586/0625 daripada 5.0578/0634 pada penutup Isnin, bergerak hampir mendatar berbanding pound Britain kepada 5.8576/8620 daripada 5.8556/8620 dan sedikit berubah berbanding yen Jepun kepada 3.2305/2334 daripada 3.2307/2345 sebelumnya.Mata wang tempatan turut diniagakan kebanyakannya rendah berbanding mata wang Asean lain.Ringgit merosot berbanding peso Filipina kepada 8.38/8.39 daripada 8.35/8.37 semalam, lebih rendah berbanding rupiah Indonesia pada 304.1/304.5 daripada 303.6/304.2, susut berbanding dolar Singapura menjadi 3.4316/4347 daripada 3.4287/4328, tetapi menambah nilai berbanding baht Thai kepada 13.2363/2522 daripada 13.2417/2623 pada Isnin. -BERNAMA


Keyakinan Infineon bukti Malaysia penting dalam bekalan semikonduktor global

KUALA LUMPUR, 25 Julai - Keyakinan berterusan syarikat semikonduktor dari Jerman, Infineon Technologies AG terhadap ekosistem pelaburan Malaysia mencerminkan kedudukan negara penting dalam rantaian bekalan semikonduktor global. Perdana Menteri, Datuk Seri Anwar Ibrahim berkata ia menjadi pelengkap kepada Aspirasi Pelaburan Nasional (NIA) dan fokus di bawah Pelan Induk Perindustrian Baharu.

"Ini bagi menarik pelaburan berteknologi tinggi dan bernilai tinggi bagi menyokong ekonomi global dan domestik," kata Anwar menerusi kenyataan di laman Facebook beliau pada Selasa. Anwar berkata, Malaysia merupakan hab penting bagi Infineon dalam pembuatan fabrikasi wafer di Kulim, Kedah dan aktiviti pembungkusan semikonduktor cip di Melaka."Ini terbukti melalui jumlah pelaburan sebanyak RM28 bilion yang telah dilakukan oleh syarikat di Malaysia sehingga kini,” kata Anwar.Perdana Menteri berkata, beliau turut mengadakan pertemuan dengan wakil-wakil Infineon, syarikat yang telah beroperasi di negara ini selama 50 tahun (sejak 1973) pada Isnin.Pada pertemuan itu, Anwar berkata Ketua Pegawai Operasi Infineon Technologies AG, Dr Rutger Wijburg mengucapkan terima kasih kepada kerajaan Malaysia atas sokongan yang diberikan kepada syarikat itu.


Pasaran getah ditutup tinggi seiring prestasi serantau

KUALA LUMPUR, 24 Julai - Pasaran getah tempatan mengakhiri dagangan dengan lebih kukuh pada Isnin, seiring dengan prestasi yang dicatatkan oleh pasaran niaga hadapan serantau, kata peniaga.Beliau berkata, sentimen pasaran yang positif itu turut didorong oleh penyusutan pengeluaran getah asli (NR) global pada Jun lepas sepertimana dilaporkan oleh Persatuan Negara-Negara Pengeluar Getah Asli (ANRPC) serta penurunan nilai ringgit berbanding dolar Amerika Syarikat (AS).“Namun, peningkatan selanjutnya telah dikekang oleh kerugian harga penanda aras minyak mentah ketika peniaga menunggu lebih banyak petunjuk berkaitan kenaikan kadar faedah AS dan bank pusat Eropah minggu ini," katanya.Beliau berkata penganalisis Goldman Sachs menjangkakan kenaikan kadar faedah AS itu dalam julat 5.25 peratus hingga 5.5 peratus yang akan diputuskan dalam mesyuarat dasar akan datang dan menjadi kenaikan terakhir dalam kitaran panjang oleh bank pusat AS.Selain itu, ANRPC berkata pertumbuhan pengeluaran global susut pada Jun iaitu 1.9 peratus yang berjumlah 1.119 juta tan berbanding anggaran dalam terbitan terakhir.Permintaan bagi bulan itu sebaliknya meningkat 2.1 peratus kepada 1.280 juta tan tahun ke tahun dan dijangka meningkat lebih cepat pada kadar 4.2 peratus tahun ke tahun pada bulan depan.Bagi tempoh separuh pertama 2023, pengeluaran getah asli dunia mencecah kira-kira 6.283 juta tan berdasarkan anggaran awal oleh negara anggota dan bukan anggota ANRPC yang merupakan peningkatan kecil sebanyak 0.8 peratus berbanding setahun lepas.Selain itu, beliau berkata harga minyak susut pada Isnin selepas pelabur bertindak mengambil keuntungan masing-masing berikutan kenaikan kukuh serta jangkaan bekalan yang lebih terhad.Perkembangan itu turut mempengaruhi harga sehingga menghampiri paras tertinggi dalam tempoh tiga bulan susulan tindakan Arab Saudi dan Rusia mengurangkan pengeluaran dan mula memberi kesan ke atas pasaran.Harga Lembaga Getah Malaysia (LGM) Malaysia bagi Getah Mutu Malaysia SMR 20 (SMR 20) naik 5.5 sen kepada 581.5 sen sekilogram manakala lateks pukal menambah 1.5 sen kepada 487.5 sen sekilogram.Pada 5 petang, harga rujukan LGM bagi getah fizikal SMR 20 meraih 4.5 sen kepada 580.5 sen sekilogram manakala lateks pukal naik 2.5 sen kepada 488.5 sen sekilogram. - BERNAMA


SIRIM hasilkan produk berasaskan plastik biodegradasi dari sisa minyak sayur

SHAH ALAM, 24 Julai - SIRIM Berhad (SIRIM) berjaya menghasilkan produk berasaskan plastik biodegradasi daripada sisa minyak sayur terpakai dalam usaha mempromosi ekonomi lestari dan kitaran kepada negara.Penghasilan itu dilakukan dengan kerjasama syarikat Jepun, Fujimori Kogyo Co. Ltd (Fujimori Kogyo) dan Universiti Sains Malaysia (USM).Presiden dan Ketua Pegawai Eksekutif Kumpulan SIRIM Berhad (SIRIM), Datuk Dr. Ahmad Sabirin Arshad berkata insiatif tersebut diambil susulan dianggarkan kira-kira 500,000 tan sisa minyak tersebut dibuang setiap tahun di negara ini.

"Teknologi penukaran minyak masak terpakai kepada bioplastik adalah strain bakteria yang dibangunkan oleh USM dan mampu untuk menjana hasil yang tinggi.“Jadi, kita lihat ia boleh mewujudkan satu kekayaan baharu dalam negara ini kerana Jepun misalnya memang menggunakan produk jenis itu,” katanya pada Majlis Pelancaran Projek Rintis Sirim Bioplastik di pejabat Sirim Calibration, di sini.Tambah Ahmad Sabirin, SIRIM akan memohon status halal daripada Jabatan Kemajuan Islam Malaysia (Jakim) bagi mengiktiraf bahan yang digunakan untuk keseluruhan penghasilan produk itu.


Pekerja P-Hailing boleh tambah pendapatan menerusi pekerjaan alternatif

KUALA LUMPUR, 24 Julai - Pekerja P-Hailing disaran untuk mencari pekerjaan alternatif atau sampingan bagi memaksimumkan pendapatan.Ketua Ekonomi dan Kewangan Sosial, Bank Muamalat Malaysia Bhd, Dr. Mohd Afzanizam Abdul Rashid berpandangan memandangkan waktu bekerja pekerja perkhidmatan itu yang fleksibel, ia boleh digunakan untuk menambah pendapatan yang boleh mendatangkan keuntungan.

"Sekiranya mereka memikirkan bahawa dari segi P-Hailing ini tidak mendatangkan suatu pulangan yang baik, mereka boleh beralih arah untuk menceburi bidang perniagaan yang lain pulak. "Saya berpandangan, dengan waktu dan masa tersebut kalau digunakan dengan baik ini boleh meningkatkan pendapatan mereka," kata Dr. Afzanizam ketika ditemui pemberita di Angkasapuri, di sini.Tambah Dr. Afzanizam, sekiranya kerajaan ingin melakukan penbambahbaikan bagi pekerja perkhidmatan itu, Dr. Afzanizam mencadangkan agar kebajikan dan insurans pekerja perkhidmatan itu dijadikan keutamaan. Sabtu lalu, Perdana Menteri, Datuk Seri Anwar Ibrahim pada program Temu Anwar bersama Belia P-Hailing memaklumkan akan bertemu dengan semua syarikat P-hailing bagi membincangkan isu berkaitan kadar upah pengambilan dan penghantaran yang dikatakan semakin rendah.


KUALA LUMPUR, 25 Julai- Bursa Malaysia dibuka tinggi hari ini sejajar dengan prestasi semalaman Wall Street yang positif.Pada 9.05 pagi, FTSE Bursa Malaysia KLCI (FBM KLCI) meningkat 4.23 mata kepada 1,428.92 daripada 1,424.69 pada penutup semalam.Indeks utama mengukuh .07 mata untuk memulakan urus niaga pada paras 1,425.76.Pergerakan harga di pasaran menyaksikan kaunter untung mengatasi kaunter rugi 172 berbalas 107, manakala 235 kaunter tidak berubah, 1,779 tidak diniagakan dan 15 yang lain digantung.Jumlah dagangan 209.21 juta unit bernilai RM85.81 juta.Menurut Malacca Securities Sdn Bhd, Wall Street bergerak lebih tinggi dengan Purata Perindustrian Dow Jones meningkat 0.52 peratus.Justeru, minat belian yang kukuh dalam kalangan komponen indeks utama dilihat terus mendorong FBM KLCI untuk meningkat dengan tekanan inflasi yang menyederhana pada bulan Jun turut memberikan rangsangan jangka pendek kepada bursa tempatan.Semalam (Isnin), Jabatan Perangkaan Malaysia melaporkan Indeks Harga Pengguna (IHP) bulan Jun terus turun kepada 2.4 peratus, paras terendah yang dicatatkan setakat ini pada 2023.

(Bursa Malaysia dibuka tinggi, jejaki kenaikan Wall Street)

Sementara itu, pelabur akan terus memantau dengan teliti keluaran pendapatan korporat AS dan keputusan kadar faedah daripada Rizab Persekutuan AS pada hari Rabu.Dalam kalangan saham wajaran tinggi, Maybank menambah tiga sen kepada RM8.95, CIMB naik lima sen menjadi RM5.40, Petronas Chemicals menokok tiga sen kepada RM6.53, Public Bank tidak berubah pada RM3.98 dan Tenaga Nasional susut dua sen untuk mencatatkan harga RM9.44.Bagi saham aktif, MYMBN yang baharu disenaraikan mengukuh 8.5 sen kepada 29.5 sen, Velesto Energy tidak berubah pada 23 sen, Classita Holdings susut setengah sen menjadi 14.5 sen, CTOS Digital lemah satu sen kepada RM1.38 dan Pestech International menguncup dua sen kepada susut 27.5 sen.Di papan indeks, Indeks FBM Emas menokok 27.86 mata kepada 10,534.94, Indeks FBMT 100 mengembang 27.17 mata untuk mencatatkan paras 10,223.06 dan Indeks FBM 70 meningkat 23.881 mata kepada 13,922.98.Indeks FBM Emas Syariah meningkat 18.89 mata kepada 10,829.77 manakala Indeks ACE FBM meraih 2.47 mata kepada 5,322.33.Mengikut sektor, Indeks Perkhidmatan Kewangan memperoleh 64.33 mata kepada 15,886.62, Indeks Tenaga meningkat 5.92 mata kepada 829.53, Indeks Produk dan Perkhidmatan Perindustrian naik 0.62 mata menjadi 163.60, dan Indeks Perladangan meningkat 9.09 mata kepada 7,144.40. -BERNAMA


Ringgit susut berikutan pengukuhan dolar

KUALA LUMPUR, 24 Julai- Ringgit meneruskan penurunannya berbanding dolar Amerika Syarikat (AS) pada sesi awal Isnin selepas minat risiko dalam pasaran tempatan dijejaskan oleh pengukuhan ketara unit negara maju itu menjelang Mesyuarat Jawatankuasa Terbuka Persekutuan AS (FOMC).Pada 9 pagi ini, nilai ringgit turun ke paras 4.5670/5710 berbanding dolar AS daripada 4.5600/5655 pada akhir urus niaga Jumaat lepas.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata ringgit dijangka diniagakan dalam sentimen berhati-hati minggu ini dengan tumpuan utama kepada beberapa siri mesyuarat bank-bank pusat utama yang dimulakan dengan mesyuarat dua hari FOMC pada 25-26 Julai ini.“Kebanyakan negara menjangkakan kenaikan sebanyak 25 mata asas. Langkah sama juga dijangka dilaksanakan oleh Bank Pusat Eropah (ECB) yang menaikkan 25 mata asas lagi dalam kadar dasarnya."Bagaimanapun, mesyuarat dasar Bank of Japan pada 28-29 Julai ini akan menyaksikan sebaliknya kerana berkemungkinan mahu mengekalkan dasar monetari lebih akomodasi seiring dengan Kawalan Lekuk Hasil (YCC),” katanya.YCC merujuk kepada strategi dasar bank pusat untuk menyasarkan dan menguruskan hasil dan kadar tertentu membabitkan bon-bon kerajaan.Beliau berkata pasaran juga telah memberi reaksi terhadap mesyuarat FOMC dan berikutan itu impak ke atas ringgit dijangka tidak sebegitu ketara“Sehubungan itu, kita akan menyaksikan permintaan terhadap dolar AS terus mengukuh dan menyebabkan gandingan dolar AS-ringgit dalam julat RM4.56 hingga RM4.57 hari ini,” katanya kepada Bernama.Dalam pada itu, ringgit mencatat prestasi kurang memberangsangkan berbanding kelompok mata wang utama.Unit tempatan itu rendah berbanding euro kepada 5.0826/0871 daripada 5.0735/0796; susut berbanding yen Jepun kepada 3.2235/2267 daripada 3.2185/2229 dan turun berbanding pound Britain kepada 5.8745/8797 daripada 5.8669/8740 sebelumnya.Ringgit turut mencatat prestasi sama berbanding mata wang Asean.Ia rendah berbanding dolar Singapura kepada 3.4328/4363 daripada 3.4304/4350 pada Jumaat, turun berbanding dolar Filipina kepada 8.34/8.36 daripada 8.33/8.34; susut berbanding rupiah Indonesia kepada 303.8/304.3 daripada 303.4/303.9 dan merosot berbanding baht Thailand kepada 13.2434/2608 daripada 13.2327/2541 sebelum ini.- BERNAMA


Inflasi Malaysia 2.4 peratus terendah separuh pertama 2023

PUTRAJAYA, 24 Julai - Inflasi Malaysia pada Jun 2023 mereda kepada 2.4 peratus, terendah bagi tempoh enam bulan pertama tahun ini.Ketua Perangkawan Malaysia, Datuk Seri Dr. Mohd Uzir Mahidin berkata kadar inflasi yang mencecah 2.8 peratus pada Mei lepas telah memaparkan aliran yang menyederhana sejak Januari 2023 apabila mencatat 3.7 peratus.Beliau berkata, peningkatan perlahan inflasi di Malaysia pada Jun didorong oleh peningkatan lebih rendah bagi kumpulan restoran dan hotel iaitu 5.4 peratus, makanan dan minuman bukan alkohol (4.7 peratus) dan hiasan, perkakasan dan penyelenggaraan isi rumah (2.3 peratus).

"Kumpulan makanan dan minuman bukan alkohol menyumbang 29.5 peratus daripada keseluruhan wajaran IHP telah merekodkan peningkatan sederhana iaitu 4.7 peratus (Mei 2023: 5.9 peratus)."Komponen makanan di rumah merekodkan peningkatan lebih rendah untuk empat bulan berturut-turut kepada 3.2 peratus pada Jun 2023 berbanding 4.3 peratus pada bulan sebelumnya manakala komponen makanan di luar rumah mereda kepada 6.8 peratus berbanding 8.1 peratus pada Mei 2023,” kata Mohd Uzir menerusi kenyataan Indeks Harga Pengguna (IHP) bagi Jun 2023.Bagi inflasi di peringkat negeri, Mohd Uzir berkata 10 negeri merekodkan peningkatan di bawah paras nasional 2.4 peratus dengan Wilayah Persekutuan Labuan mencatat peningkatan paling rendah sebanyak 1.2 peratus pada Jun 2023.Bagaimanapun, kata Mohd Uzir hanya enam negeri merekodkan peningkatan melebihi paras inflasi nasional iaitu Sarawak (3.0 peratus), Pahang (2.9 peratus), Wilayah Persekutuan Putrajaya (2.8 peratus), Selangor (2.7 peratus), Perak (2.7 peratus) dan Melaka (2.7 peratus).


Bursa Malaysia dibuka rendah susulan sentimen berhati-hati

KUALA LUMPUR, 24 Julai- Bursa Malaysia memulakan dagangan Isnin dengan lebih rendah berikutan sentimen berhati-hati menjelang mesyuarat Rizab Persekutuan Amerika Syarikat pada 25-26 Julai ini dengan jangkaan kenaikan kadar faedah di negara maju itu.Pada 9.05 pagi ini, indeks petunjuk utama FTSE Bursa Malaysia KLCI (FBM KLCI) turun 0.22 mata kepada 1,413.30 daripada 1,413.52 pada Jumaat lepas.Indeks pemacu pasaran itu dibuka susut 0.84 mata kepada 1,412.68.Selain itu, pasaran secara meluas turut negatif dengan kaunter rugi mengatasi untung iaitu 132 berbanding 142 manakala 271 kaunter tidak berubah; 1,748 tidak diniagakan dan 16 lain digantung dagangannya.Jumlah dagangan sebanyak 203.29 juta unit bernilai RM58.93 juta.Sementara itu, bercakap kepada Bernama, Naib Presiden Penyelidikan Ekuiti Rakuten Trade Sdn Bhd Thong Pak Leng berkata bursa dijangka menyaksikan dagangan kurang memberangsangkan menjelang mesyuarat Jawatankuasa Pasaran Terbuka Persekutuan AS serta jangkaan kenaikan kadar faedah oleh Rizab Persekutuan AS.Beliau berkata pada masa sama, saham-saham perladangan kekal sebagai pilihan pelabur susulan pengukuhan harga minyak sawit mentah yang meningkat kepada lebih RM4,000 satu tan.“Pada hari ini, kami kekal yakin namun berhati-hati bahawa aktiviti memburu dan membeli saham-saham mewah akan berterusan, sekali gus menjangkakan indeks utama bursa bergerak dalam julat 1,410-1,420 dengan minat terus disandarkan ke atas saham berkaitan syarikat telekomunikasi.“Adalah diharapkan kemasukan semula dana asing akan memberi pulangan kepada peruncit yang sebelum ini mengalami prestasi sebaliknya," katanya.Saham wajaran tinggi menyaksikan Maybank naik satu sen kepada RM8.79, Tenaga Nasional menokok empat sen kepada RM9.15, Petronas Chemicals menambah tiga sen kepada RM6.53 manakala Public Bank tidak berubah pada RM3.98 dan CIMB merosot tiga sen kepada RM5.27.Bagi saham aktif, Classita Holdings dan AHB Holdings naik setengah sen kepada 17 sen dan 15 sen, Jentayu Sustainable meraih lapan sen kepada RM1.07, Kumpulan Jetson turun dua sen kepada 21.5 sen manakala Advance Synergy turun setengah sen kepada 16.5 sen.Di papan indeks menyaksikan Indeks FBM Emas meningkat 3.03 mata kepada 10,451.82, Indeks FBMT 100 naik 2.29 mata pada 10,133.65, Indeks FBM 70 menambah 19.44 mata kepada 13,895.73, Indeks FBM Emas Shariah menokok 8.31 mata kepada 10,755.27 manakala Indeks FBM ACE susut 4.37 mata kepada 5,325.22.Bagi sektor pula, Indeks Tenaga menambah 1.65 mata kepada 819.37, Indeks Produk dan Perkhidmatan Perindustrian meraih 0.07 mata kepada 162.93, Indeks Perkhidmatan Kewangan sebaliknya susut 10.31 mata kepada 15,718.19 dan Indeks Perladangan turun 2.59 mata kepada 7,085.00. - BERNAMA


LADA yakin sasaran  3.2 juta pengunjung ke Langkawi tahun ini tercapai

LANGKAWI, 22 Julai- Lembaga Pembangunan Langkawi (LADA) yakin sasaran yang ditetapkan bagi kemasukan pengunjung ke Langkawi pada tahun 2023 iaitu sebanyak 3.2 juta orang mampu dicapai.  Timbalan Ketua Pegawai Eksekutif Perancangan dan Pembangunan LADA, Wan Kamarul Faisal Wan Kamardin berkata keyakinan itu didorong dengan data kemasukan pelancong setakat 30 Jun yang melepasi jumlah 1.3 juta. Tambahnya, beberapa acara peringkat antarabangsa dan kebangsaan yang akan diadakan di Pulau Langkawi juga mampu dijadikan platform untuk mencapai sasaran berkenaan.  Antara usaha yang dilaksanakan LADA adalah menyertai beberapa pameran pelancongan dalam dan luar negara.  Selain itu katanya perkhidmatan penerbangan sewa khas penting bagi mengerakkan ekonomi dan sektor pelancongan di pulau peranginan itu.  "Kita juga sedang berusaha untuk mengadakan 'chartered flight' (penerbangan sewa) lain ke Langkawi antaranya sedang pihak kami usahakan adalah dari Poland. Walaubagaimanapun tarikh dan maklumat terperinci kita akan umumkan apabila telah dimuktamadkan," katanya.

(Timbalan Ketua Pegawai Eksekutif Perancangan dan Pembangunan LADA, Wan Kamarul Faisal Wan Kamardin)

Beliau ditemui selepas menyambut Penerbangan Sewa Khas daripada Chengdu, China di Lapangan Terbang Antarabangsa Langkawi, pagi ini.  Hadir sama Pengarah Kanan Bahagian Promosi Antarabangsa Asia/Afrika, Tourism Malaysia, Manoharan Periasamy.  Penerbangan sewa khas terus dari Chendgu, China ini membawa 170 penumpang. Sepanjang tahun ini dianggarkan lebih 10 penerbangan khas dari Chengdu akan tiba ke pulau itu.


Hati-hati perancang kewangan palsu - FPAM

KUALA LUMPUR, 22 Julai - Tampil sebagai perancang kewangan palsu antara taktik terbaharu sindiket penipuan dalam talian.Naib Presiden Persatuan Perancang Kewangan Malaysia (FPAM), Rafiq Hidayat Mohd Ramli berkata trend itu semakin meningkat seiring permintaan terhadap perkhidmatan perancang kewangan, selain berpunca daripada kealpaan mangsa sendiri.Katanya, khidmat perancang kewangan hanya boleh ditawarkan individu atau syarikat berlesen yang memperoleh akreditasi dari pengawalselia kewangan.

"Perancang kewangan berlesen ini ialah gelaran yang terkawal, tidak semua orang boleh guna pakai, tidak semestinya kalau sudah tamat pengajian, sudah dapat sijil boleh guna gelaran tersebut, hanya yang telah mendapat kelulusan daripada pihak kawalselia Suruhanjaya Sekuriti Malaysia (SC) baru kita boleh gunakan gelaran tersebut," kata Rafiq Hidayat.Bagi melindungi diri daripada menjadi mangsa penipuan, Rafiq Hidayat turut menasihatkan orang ramai agar membuat semakan dengan SC senarai individu berlesen dan berdaftar selain membuat semakan dengan syarikat perancang kewangan sebelum membuat sebarang pembayaran atau pelaburan."Dalam laman web Suruhanjaya Sekuriti itu, orang ramai boleh semak, tidak perlu letak nama penuh hanya perlu letak sebahagian nama orang itu, akan keluar nombor lesen syarikat kewangan yang diwakili. Jika tidak keluar di laman web SC itu maksudnya dia tiada lesen," katanya.


Niaga hadapan MSM ditutup rendah

KUALA LUMPUR, 21 Julai- Kontrak niaga hadapan minyak sawit mentah (MSM) di Bursa Malaysia Derivatives ditutup rendah hari ini susulan prospek peningkatan pengeluaran bulan ke bulan yang menjejaskan pasaran, kata seorang penganalisis.Kontrak penanda aras Oktober kekal melebihi paras RM4,000 hari ini dalam persekitaran ketidaktentuan berkaitan eksport bijirin Ukraine melalui Laut Hitam.Penganalisis Kanan Fastmarkets Dr Sathia Varqa berkata di pasaran keseluruhan terdapat petunjuk data bercampur-campur bagi harga minyak kacang soya yang lebih tinggi di Chicago Merchantile Exchange dan ketidakpastian mengenai perjanjian eksport bijirin Laut Hitam yang mengetatkan bekalan minyak sayuran serta prospek eksport sawit yang kukuh pada Julai yang menghasilkan minat belian.Menurut juruukur kargo Intertek Testing Service, Malaysia merekodkan 754,214 tan metrik eksport minyak sawit dalam tempoh 20 hari pertama bulan Julai berbanding 632,345 tan metrik dalam tempoh yang sama bulan lepas manakala Amspec melaporkan 687,098 tan metrik eksport minyak sawit berbanding 624,306 tan metrik.Pada penutup dagangan, kontrak Ogos 2023 meningkat RM1 kepada RM3,393 setan metrik, September 2023 susut RM14 kepada RM4,017 setan metrik, Oktober 2023 merosot RM11 kepada RM4,035 setan metrik dan November 2023 berkurangan RM6 kepada RM4,043 setan metrik. Kontrak Disember 2023 jatuh RM4 kepada RM4,047 setan metrik dan Januari 2024 berkurangan RM3 kepada RM4,058 setan metrik. Jumlah dagangan meningkat kepada 88,360 lot daripada 72,773 lot pada Rabu manakala kepentingan terbuka naik kepada 194,120 kontrak daripada 194,434 kontrak sebelumnya. Harga MSM fizikal bagi Ogos Selatan merosot RM10 kepada RM4,020 setan metrik. -BERNAMA


Sektor kenderaan elektrik, inisiatif tarik pelabur asing - Penganalisis

KUALA LUMPUR, 22 Julai - Segala inisiatif kerajaan dalam sektor kenderaan elektrik (EV) telah menyumbang kepada peningkatan kerjasama dan minat pelabur asing ke Malaysia. Penganalisis ekonomi, Profesor Madya Dr. Ahmed Razman Abdul Latiff berkata ia meliputi usaha meneroka dan mewujudkan industri EV dalam negara.

"Ini bertepatan dengan apa kerajaan telah rancang sejak tahun 2020 iaitu Dasar Automotif Negara. Salah satu fokus untuk tempoh 10 tahun, 2020-2030 ialah untuk kenderaan tenaga kuasa mesra alam. "Perkembangan terkini, sudah banyak pihak membuka peluang, kita lihat hab Geely di Tanjung Malim dan juga pembukaan cawangan Tesla," kata Dr. Ahmed Razman. Tambah Dr. Ahmed Razman, industri EV di Malaysia mampu membuka peluang pekerjaan kepada golongan B40 dan M40 sekali gus meningkatkan pendapatan rakyat tempatan. Katanya, kenderaan EV mampu milik juga bakal direalisasikan sekiranya lebih banyak pelabur asing menjadikan Malaysia sebagai hab bagi pasaran EV.


Niaga hadapan emas ditutup rendah

KUALA LUMPUR, 21 Julai- Niaga hadapan emas di Bursa Malaysia Derivatives ditutup rendah hari ini menjejaki prestasi lemah semalaman di niaga hadapan emas Comex Amerika Syarikat (AS).Pada penutup dagangan, kontrak bulan semerta Julai 2023 merosot kepada US$1,965.30 setiap troy auns daripada US$1,984.10 setiap troy auns pada Khamis manakala Ogos 2023 turun kepada US$1,973.30 setiap troy auns daripada US$1,992.00 setiap troy auns sebelumnya (US$1=RM4.56)Kontrak September 2023, Oktober 2023, Disember 2023 dan Februari 2024 semuanya berada pada US$1,984.40 setiap troy auns.Jumlah dagangan menyusut kepada 46 lot daripada lapan lot pada Khamis manakala kepentingan terbuka meningkat kepada 100 kontrak daripada 62 kontrak sebelumnya.Harga emas fizikal berada pada US$1,976.10 setiap troy auns seperti yang diterbitkan oleh London Bullion Market Association pada 20 Julai. -BERNAMA


Niaga hadapan FBM KLCI ditutup tinggi

KUALA LUMPUR, 21 Julai- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives ditutup tinggi pada Jumaat, sejajar dengan prestasi di pasaran tunai pendasar.Pada penutup dagangan, kontrak Julai 2023, Ogos 2023 dan Disember 2023 menokok 4.5 mata masing-masing kepada 1,411.0, 1,410.5 dan 1,391.5 manakala September 2023 menambah 4.0 mata kepada 1,391.5.Jumlah dagangan merosot kepada 3,750 lot daripada 7,097 lot pada Khamis manakala kepentingan terbuka menyusut kepada 52,949 kontrak daripada 55,769 kontrak.Pada pukul 5.00 petang, FBM KLCI naik 0.49 mata atau 6.83 peratus kepada 1,413.52 daripada paras penutup 1,406.69 pada semalam.- BERNAMA


Pasaran getah ditutup bercampur-campur

KUALA LUMPUR, 21 Julai- Pasaran getah tempatan ditutup bercampur-campur hari ini seiring dengan prestasi pasaran niaga hadapan getah serantau berikutan kebimbangan terhadap kelembapan ekonomi global yang muncul semula, kata seorang peniaga. Harga Lembaga Getah Malaysia (LGM) bagi Standard Malaysian Rubber 20 (SMR 20) naik 1.0 sen kepada 579.0 sen sekilogram, manakala lateks pukal susut 0.5 sen kepada 486.5 sen sekilogram.Pada 5.00 petang, harga rujukan LGM bagi getah fizikal SMR 20 berada pada 576.0 sen sekilogram, manakala lateks pukal pada 486.0 sen sekilogram. -BERNAMA


Malaysia-Vietnam manfaatkan perjanjian RCEP, CPTPP-Tengku Zafrul

(Perdana Menteri Datuk Seri Anwar Ibrahim dan isteri, Datuk Seri Dr Wan Azizah bergambar semasa Forum Perniagaan Malaysia-Vietnam 2023 di Hanoi/ BERNAMA)

HANOI, 21 Julai- Pelaksanaan Perkongsian Ekonomi Komprehensif Serantau (RCEP) serta Perjanjian Komprehensif dan Progresif untuk Perkongsian Trans-Pasifik (CPTPP) mampu memberikan rangsangan besar kepada usaha pemulihan ekonomi berterusan, pasca pandemik. Justeru, Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz berkata Malaysia dan Vietnam boleh bekerjasama dalam memanfaatkan keanggotaan dalam kedua-dua perjanjian itu.“Perjanjian ini memainkan peranan penting dalam memajukan agenda pertumbuhan progresif, mampan dan inklusif kita, memperkukuh usaha kita ke arah masa depan yang berdaya tahan dan makmur,” katanya pada Forum Perniagaan Malaysia-Vietnam di Hanoi, hari ini.

(Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz/ BERNAMA)

Beliau bersama Perdana Menteri, Datuk Seri Anwar Ibrahim dalam lawatan rasmi dua hari ke negara ini.Sementara itu, beliau berkata penyertaan United Kingdom (UK) sebagai anggota baharu CPTPP baru-baru ini menandakan perkembangan penting dalam pakatan perdagangan ini.Tambahan lagi UK juga menjadi negara bukan pengasas pertama di luar rantau Asia Pasifik yang menyertai perjanjian perdagangan mega ini.“Penerimaan ke atas UK itu jelas menunjukkan daya tarikan dan manfaat CPTPP, dan ini pastinya akan menggalakkan negara lain untuk mempertimbangkan kelebihan menjadi anggota, serta menjadikan kerjasama ekonomi yang lebih erat,” katanya.Tengku Zafrul berkata CPTPP menyediakan banyak peluang untuk Malaysia dan Vietnam menonjolkan potensi pasaran masing-masing, memperkukuh sektor perkhidmatan, memudahkan aliran pelaburan dan memperkasakan perusahaan kecil dan sederhana.CPTPP juga merangsang pertumbuhan mampan dan inklusif, dengan peruntukan yang melindungi hak pekerja, perlindungan alam sekitar dan pembangunan mampan.Malaysia dan Vietnam berkongsi sejarah persahabatan yang erat terutama dalam kerjasama dalam bidang ekonomi, perdagangan dan pelaburan.  “Marilah kita memanfaatkan penyertaan bersama kita dalam pelbagai platform serantau dan antarabangsa untuk terus menangani cabaran dan memajukan kepentingan bersama kita demi faedah kedua-dua negara dan pertumbuhan mampan, seimbang dan inklusif Asean,” katanya.Tengku Zafrul menekankan bahawa Forum Perniagaan Malaysia-Vietnam boleh membangunkan pencapaian penting yang jelas, yang dicapai dalam 50 tahun pertama hubungan diplomatik Malaysia dan Vietnam.Beliau berharap forum ini menjadi pemangkin untuk hubungan yang baharu, kerjasama yang membuahkan hasil, serta masa depan yang makmur buat kedua-dua negara.


Bursa Malaysia tinggi pada akhir sesi dagangan pagi

KUALA LUMPUR, 21 Julai- Bursa Malaysia mengakhiri sesi dagangan pagi dengan prestasi tinggi pada Jumaat, disokong oleh belian berterusan dalam saham berwajaran tinggi terpilih serta situasi positif yang dialami kebanyakan bursa serantau.Pada 12.30 tengah hari, FTSE Bursa Malaysia KLCI (FBM KLCI) meningkat 2.70 mata kepada 1,409.39 daripada 1,406.69 ketika ditutup pada Khamis.Indeks barometer itu dibuka 0.79 mata lebih kukuh pada 1,407.48 sebelum bergerak di antara 1,405.64 dengan 1,410.90 sepanjang sesi pagi.Walau bagaimanapun, keseluruhan pasaran adalah negatif apabila kaunter rugi mengatasi kaunter untung sebanyak 489 berbanding 306, manakala 404 kaunter tidak berubah, 1,095 kaunter tidak diniagakan dan 14 yang lain digantung.Jumlah dagangan sebanyak 1.86 bilion unit bernilai RM980.87 juta.

Menurut Malacca Securities Sdn Bhd, ekoran kemunculan aktiviti pembelian semasa harga murah, kaunter berkaitan indeks dijangkakan terus mengalami sedikit pembelian saham berkualiti tinggi untuk mengasaskan aliran peningkatan semula dalam tempoh terdekat.“Walau bagaimanapun, kami berhati-hati dengan kedudukan terlebih beli- untuk FBM Small Cap dan FBM ACE, mungkin mencatatkan peningkatan terhad,” tambahnya dalam nota penyelidikan.Dalam kalangan saham wajaran tinggi, Maybank turun dua sen kepada RM8.78; Public Bank naik satu sen kepada RM3.98; CIMB menambah empat sen kepada RM5.26; Tenaga Nasional menokok tiga sen kepada RM9.10 manakala Petronas Chemicals tidak berubah pada RM6.50.Antara saham aktif, Classita turun tiga sen kepada 16 sen; Top Glove kurang 1.5 sen kepada 88.5 sen; UEM Sunrise meningkat satu sen kepada 46 sen dan XOX tidak berubah pada 1.5 sen.Di papan indeks, Indeks FBM Emas naik 3.28 mata kepada 10,421.56; Indeks FBMT 100 meningkat 6.71 mata kepada 10,106.15; manakala Indeks FBM Emas Syariah kurang 5.96 mata kepada 10,715.69.Indeks FBM 70 susut 44.32 mata kepada 13,860.33 dan Indeks FBM ACE menguncup 53.75 mata kepada 5,327.12.Mengikut sektor, Indeks Perkhidmatan Kewangan menambah 26.84 mata kepada 15,709.28; Indeks Perladangan meningkat 82.32 mata kepada 7,054.83; Indeks Tenaga naik 0.72 mata kepada 816.59 manakala Indeks Produk dan Perkhidmatan Perindustrian turun 0.92 mata kepada 162.52.- BERNAMA


Kadar jangka pendek diunjur kekal stabil dengan langkah operasi BNM

KUALA LUMPUR, 21 Julai - Kadar jangka pendek diunjur kekal stabil pada Jumaat susulan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional dianggarkan RM37.65 bilion manakala dana Islam RM29.24 bilion.Pada hari ini, bank pusat itu akan menjalankan masing-masing tender pasaran wang konvensional RM1 bilion selama tujuh hari dan satu tender Qard RM1 bilion juga bagi tempoh tujuh hari.BNM akan turut menawarkan dua tender repo berbalik iaitu RM1.5 bilion bagi tempoh 31 hari dan tender RM500 juta selama 94 hari.Turut diumumkan adalah ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4 petang, bank pusat itu akan melaksanakan tender semalaman konvensional bernilai sehingga RM38.7 bilion dan tender semalaman Murabahah berjumlah RM28.2 bilion.- BERNAMA


Ringgit dibuka rendah susulan pengukuhan dolar AS

KUALA LUMPUR, 21 Julai- Ringgit dibuka rendah berbanding dolar Amerika Syarikat (AS) pada Jumaat selepas unit mata wang negara maju itu mengukuh susulan peningkatan hasil Perbendaharaannya, kata penganalisis.Pada 9 pagi, ringgit susut kepada 4.5520/5555 berbanding dolar AS daripada 4.5400/5465 akhir dagangan Khamis.“Dolar AS mengukuh berikutan tuntutan pengangguran AS yang lebih rendah daripada jangkaan dan mendorong kenaikan hasil negara itu, sekali gus meningkatkan peluang bagi pihak Rizab Persekutuan AS melaksanakan kenaikan kadar faedah selepas Julai.“Pasaran juga menjangkakan pertumbuhan lebih rendah di China yang hanya menjejaskan yuan dan mengheret turun ringgit berikutan kaitan rapat antara dua mata wang itu,” kata Pengarah Urusan SPI Asset Management, Stephen Innes kepada Bernama.Selain itu, ringgit diniagakan mengukuh berbanding kelompok mata wang utama dunia.

Unit tempatan itu naik berbanding euro kepada 5.0696/0735 daripada 5.0902/0975; meningkat berbanding pound Britain kepada 5.8612/8657 daripada 5.8630/8714 dan lebih tinggi berbanding yen Jepun kepada 3.2519/2546 daripada 3.2540/2589.Dalam pada itu, ringgit diniagakan bercampur-campur berbanding mata wang Asean lain.Ringgit turun sedikit berbanding peso Filipina kepada 8.33/8.35 daripada 8.32/8.34 namun meningkat berbanding dolar Singapura kepada 3.4311/4342 daripada 3.4324/4378.Ia meningkat berbanding baht Thailand kepada 13.2847/3019 daripada 13.3525/3780 tetapi susut berbanding rupiah Indonesia kepada 303.7/304.1 daripada 302.9/303.5 pada Khamis. - BERNAMA


Jualan kenderaan diunjur 725,000 unit tahun ini

KUALA LUMPUR, 20 Julai- Persatuan Automotif Malaysia (MAA) menyemak semula unjuran jumlah jualan kenderaan tahun ini kepada 725,000 unit, berbanding 650,000 unit sebelumnya. Daripada jumlah itu, unjuran bagi kenderaan penumpang sebanyak 652,500 unit manakala kenderaan komersial sebanyak 72,500 unit. Presiden MAA, Mohd Shamsor Mohd Zain berkata unjuran baharu itu berikutan jualan kenderaan baharu yang terus berkembang kukuh pada separuh pertama tahun ini. "Ekonomi yang kukuh dengan KDNK 5.6 peratus pada suku pertama tahun ini dan kami juga melihat pelancaran kereta baharu dengan ciri-ciri, reka bentuk dan harga yang menarik. "Kami juga faham rantaian bekalan industri, automotif juga bertambah baik berbanding tahun lepas," katanya.

(Presiden MAA, Mohd Shamsor Mohd Zain)

Beliau berkata demikian dalam sidang media MAA, di sini hari ini. Dalam pada itu, promosi yang agresif berterusan oleh ahli MAA dan penambahbaikan dalam persekitaran rantaian bekalan industri automotif turut mendokong MAA untuk menaikkan unjuran.


Niaga hadapan MSM ditutup tinggi

KUALA LUMPUR, 20 Julai- Kontrak niaga hadapan minyak sawit mentah (MSM) di Bursa Malaysia Derivatives ditutup tinggi hari ini di tengah-tengah momentum positif di pasaran minyak sayuran pesaing, kata seorang peniaga.Ketua penyelidik komoditi Sunvin Group yang berpangkalan di Mumbai Anilkumar Bagani berkata momentum positif minyak sayuran itu adalah disebabkan oleh peningkatan ketegangan di Laut Hitam apabila Rusia memberi amaran kepada mana-mana kapal yang menghala ke pelabuhan Laut Hitam Ukraine akan dilihat sebagai kemungkinan membawa kargo tentera.“Ini (berlaku) selepas Ukraine berkata ia sedang berusaha menyediakan laluan perkapalan sementara untuk mencuba dan meneruskan eksport bijirinnya. "Impak daripadanya dirasai di seluruh pasaran pada Rabu apabila niaga hadapan kacang soya dan minyak soya di Lembaga Perdagangan Chicago (CBOT), kanola Intercontinental Exchange (ICE) dan niaga hadapan biji sesawi Euronext melonjak tinggi.“Peningkatan kukuh pasaran minyak biji sesawi Eropah dan pasaran minyak soya Amerika Selatan memberikan sokongan yang sangat diperlukan oleh minyak sawit untuk bergerak lebih tinggi,” katanya.Pada penutup dagangan, kontrak Ogos 2023 meningkat RM141 kepada RM3,992 setan metrik, September 2023 melonjak RM152 kepada RM4,031 setan metrik, Oktober 2023 mengukuh RM151 kepada RM4,056 setan metrik dan November 2023 naik RM146 kepada RM4,049 setan metrik. Kontrak Disember 2023 meningkat RM143 kepada RM4,051 setan metrik dan Januari 2024 menambah RM137 kepada RM4,061 setan metrik. Jumlah dagangan meningkat kepada 72,773 lot daripada 57,017 lot pada Selasa manakala kepentingan terbuka naik kepada 194,434 kontrak daripada 190,504 kontrak sebelumnya. Pasaran ditutup pada Rabu sempena cuti umum Awal Muharram.


Syarikat MKD sumbang RM50.7 bilion sebagai dividen kepada kerajaan pada 2022

PUTRAJAYA, 20 Julai- Syarikat Menteri Kewangan Diperbadankan (MKD) menyumbang RM50.7 bilion daripada keuntungan bersih bagi tahun kewangan 2022 sebagai dividen kepada kerajaan.Timbalan Menteri Kewangan 1, Datuk Seri Ahmad Maslan berkata jumlah itu lebih meningkat, berbanding RM28.1 bilion pada 2021.Jelasnya, sumbangan dividen tersebut akan dimasukkan ke dalam Kumpulan Wang Disatukan untuk tujuan pembangunan dan bantuan kewangan, bagi dinikmati segenap lapisan rakyat."Majoriti dividen itu daripada Petronas, jadi kita mengharapkan agar syarikat-syarikat lain berusaha bersungguh-sungguh dengan kaedah 'blue ocean' dan kaedah lain supaya mereka boleh meningkatkan dividen kepada kerajaan," katanya.

(Timbalan Menteri Kewangan 1, Datuk Seri Ahmad Maslan)

Beliau berkata demikian pada sidang media selepas merasmikan Program Kepimpinan dan Tadbir Urus Baik Lembaga Pengarah MKD dan Badan Berkanun Persekutuan (BBP), di sini hari ini.Bagaimanapun, kerajaan memahami kekangan dihadapi beberapa syarikat MKD terutama yang terlibat dalam penyediaan infrastruktur dan utiliti, berikutan sumbangan peratusan dividen rendah kepada kerajaan.


Pasaran getah tempatan ditutup rendah

KUALA LUMPUR, 20 Julai- Pasaran getah tempatan ditutup rendah hari ini di tengah-tengah trend bercampur-campur dalam pasaran niaga hadapan getah serantau, kata seorang peniaga.

Selain itu, kebimbangan terhadap pertumbuhan ekonomi China menjejaskan sentimen pasaran tetapi kerugian selanjutnya dihadkan oleh harga minyak mentah yang stabil dan ringgit yang lebih lemah berbanding dolar AS di tengah-tengah prospek ekonomi serantau yang optimis, katanya.Harga Lembaga Getah Malaysia (LGM) untuk Getah Mutu Malaysia 20 (GMM 20) turun 3.5 sen kepada 578.0 sen sekilogram, manakala susu getah pukal susut 1.0 sen kepada 487.0 sen sekilogram.Pada 5.00 petang, harga rujukan LGM untuk getah fizikal GMM 20 susut 2.5 sen kepada 577.5 sen sekilogram, manakala susu getah pukal turun 0.5 sen kepada 487.5 sen sekilogram. -BERNAMA


Syarikat pengeluar EV, kemasukan berterusan wujud ekosistem lebih baik

KUALA LUMPUR, 20 Julai- Kemasukan berterusan syarikat pengeluar kenderaan elektrik (EV), berupaya mewujudkan ekosistem lebih baik kepada pembangunan industri itu, di negara ini.Timbalan Menteri Pelaburan, Perdagangan dan Industri, Liew Chin Tong yakin industri berkenaan akan menjadi pemangkin kepada pertumbuhan sektor perkilangan, perkhidmatan dan teknologi."Tetapi bukan sahaja kita menumpukan terhadap penggunaan, tetapi kita juga harap pembangunan industri EV."Ini adalah 'value chain' ataupun rangkaian nilai yang kita harap boleh wujudkan, dengan kemasukkan Tesla dan juga jenama-jenama lain," katanya.

(Timbalan Menteri Pelaburan, Perdagangan dan Industri, Liew Chin Tong)

Beliau berkata demikian selepas Majlis pelancaran Kenderaan EV, Tesla Model Y, di sini hari ini.Tambahnya, pengenalan jenama EV global seperti Tesla dapat membantu kerajaan mencapai sasaran penggunaan kenderaan EV di Malaysia.Pada masa sama, kemudahan stesen pengecas juga perlu diberi fokus utama bagi memastikan sasaran 10,000 stesen pengecas menjelang 2025 dapat dicapai.Setakat ini, lebih 1,000 stesen pengecas EV telah disediakan di seluruh negara.


KUALA LUMPUR, 20 Julai - Ringgit dibuka rendah berbanding dolar AS pagi Khamis, seiring dengan kelemahan dalam nilai yuan China, kata seorang penganalisis.Pada 9 pagi, mata wang tempatan diniagakan pada 4.5545/5585 berbanding dolar AS daripada 4.5375/5420 pada penutup Selasa.Pasaran ditutup pada Rabu sempena cuti umum sambutan Awal Muharram.Pengarah Urusan SPI Asset Management Stephen Innes memberitahu Bernama hasil Perbendaharaan Amerika Syarikat (AS) yang rendah serta penurunan inflasinya sepatutnya menyokong nilai ringgit.Namun begitu, katanya pergerakan ringgit masih lagi dipengaruhi oleh prestasi yuan dan kecenderungan negatif terhadap sentimen pertumbuhan China.Sementara itu, ringgit diniagakan tinggi berbanding sekumpulan mata wang utama yang lain.Ringgit mengukuh berbanding pound Britain kepada 5.8967/9019 daripada 5.9450/9509 pada penutupan urus niaga Selasa dan lebih tinggi berbanding yen Jepun kepada 3.2672/2703 daripada 3.2835/2870 tetapi lemah berbanding euro kepada 5.1092/1137 daripada 5.1038/1088 sebelumnya.Pada masa yang sama, mata wang tempatan diniagakan rendah berbanding mata wang Asean yang lain.Nilai ringgit agak rendah berbanding dolar Singapura kepada 3.4394/4427 daripada 3.4346/4383 pada penutup Selasa dan lemah berbanding baht Thai kepada 13.4212/4394 daripada 13.2586/2768 sebelumnya.Ringgit hampir tidak berubah berbanding peso Filipina pada 8.34/8.36 daripada 8.34/8.35 dan turun berbanding rupiah Indonesia kepada 303.6/304.0 daripada 302.5/302.9 pada Selasa. - BERNAMA


Kerjasama rapat Malaysia-Vietnam, tarik lebih banyak pelaburan di rantau ASEAN

KUALA LUMPUR, 19 Julai- Malaysia dan Vietnam, perlu bekerjasama rapat untuk menarik lebih banyak pelaburan di rantau ASEAN.Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz berkata masih ada peluang untuk kedua-dua negara meningkatkan kerjasama dalam perdagangan dan pelaburan, khususnya pertanian dan akuatik.Beliau turut mencadangkan kerjasama dalam ekonomi hijau dan digital memandangkan kedua-dua negara membuat pelaburan yang besar dalam sektor berkenaan dan bersedia memasuki pasaran di luar ASEAN."Wujud potensi besar untuk sektor perniagaan Vietnam dan Malaysia dalam bidang kosmetik dan penjagaan kesihatan, dengan keutamaan kepada bidang makanan dan pertanian," katanya.

(Tengku Zafrul ditemubual wartawan Agensi Berita Vietnam (VNA) di ibu negara)

Beliau berkata demikian dalam temubual bersama wartawan Agensi Berita Vietnam (VNA) di sini, menjelang lawatan rasmi Perdana Menteri, Datuk Seri Anwar Ibrahim ke Vietnam dari 20 hingga 21 Julai ini.Beliau akan turut mengiringi Perdana Menteri bagi mempromosi hubungan perdagangan dan pelaburan antara kedua-dua negara.Vietnam adalah rakan dagang keempat terbesar Malaysia dalam kalangan anggota ASEAN.Manakala, Malaysia merupakan pelabur langsung asing ketiga terbesar bagi Vietnam di rantau tersebut.


Spekulasi pasaran mata wang asing, sebahagian struktur pasaran suntik kecairan

(Wujud laporan mengaitkan turun naik mata wang Ringgit dipengaruhi aktivitispekulasi bertujuan memberi tekanan kepada Bank Negara untuk menaikkan kadar faedah)

KUALA LUMPUR, 19 Julai- Kegiatan spekulasi dalam pasaran mata wang asing adalah sebahagian daripada struktur pasaran, bertujuan menyuntik kecairan dalam mata wang tersebut. Bagaimanapun, Ketua Pakar Ekonomi Bank Muamalat, Dr. Mohd Afzanizam Abdul Rashid yakin mata wang Ringgit masih lagi berdaya tahan berdepan aktiviti berkenaan. Faktor didorong asas ekonomi yang kukuh dengan imbangan akaun semasa yang melebih, selain kredibiliti bank pusat dalam formulasi dasar monetari. "Dari segi hutang kerajaan, masih lagi dalam keadaan terkawal dan dari segi dasar monetari juga bank negara sememangnya mempunyai kredibiliti yang baik."Dalam menguruskan dasar monetari dari sudut bagaimana ia mempengaruhi pertumbuhan ekonomi dan dari sudut kadar inflasi semasa," katanya kepada RTM.

(Ketua Pakar Ekonomi Bank Muamalat, Dr. Mohd Afzanizam Abdul Rashid)

Wujud laporan sebelum ini yang mengaitkan turun naik mata wang Ringgit dipengaruhi aktiviti spekulasi bertujuan memberi tekanan kepada Bank Negara untuk menaikkan kadar faedah. Mata wang ringgit telah melemah sebanyak 7.6 peratus berbanding dolar sejak Februari tahun ini dipengaruhi kenaikan agresif kadar faedah Amerika Syarikat.Dr. Afzanizam turut mengunjurkan Ringgit mampu mencecah paras RM4.30 berbanding Dolar menjelang akhir tahun, selari peralihan dasar monetari Amerika Syarikat yang dijangka memperlahan kenaikan kadar faedah.


Kontrak niaga hadapan emas ditutup tinggi

KUALA LUMPUR, 18 Julai - Kontrak niaga hadapan emas di Bursa Malaysia Derivatives ditutup tinggi pada Selasa, menjejaki prestasi niaga hadapan emas yang kukuh di Bursa Komoditi New York (COMEX) dalam tempoh semalaman.Pada penutupan, kontrak bagi Julai 2023 meningkat US$7.30 kepada US$1,965.40 per auns troy daripada US$1,958.10 per auns troy pada Isnin, manakala Ogos 2023 menambah US$7.40 kepada US$1,973.30 per auns troy daripada US$1,965.90 per auns troy sebelumnya. (US$1 = RM4.53).September 2023, Oktober 2023, Disember 2023 dan Februari 2024 masing-masing ditutup pada US$1,984.40 per auns troy.Jumlah dagangan menokok kepada 14 lot daripada tujuh lot pada Isnin, manakala kepentingan terbuka naik kepada 72 kontrak darupada 59 kontrak.Harga emas fizikal adalah US$1,949.60 per auns troy seperti yang diterbitkan oleh Persatuan Pasaran Jongkong London ketika penetapan selepas tengah hari pada 17 Julai.Pasaran akan ditutup pada Rabu susulan hari kelepasan am sempena Awal Muharram. - BERNAMA


Jual minyak masak terpakai di stesen PETRONAS

(Program Pengumpulan Mintak Masak Terpakai di  Stesen PETRONAS Putrajaya 1)

PUTRAJAYA, 18 Julai- Rakyat Malaysia disaran mengumpul minyak masak terpakai dan bawa ke stesen-stesen minyak terpilih PETRONAS untuk dijual.Menurut Pengarah Urusan dan Ketua Pegawai Eksekutif Petronas Dagangan Berhad, Azrul Osman Rani, setiap penjualan akan dibayar menggunakan mata kredit yang dimasukkan menerusi aplikasi SETEL."Ada yang anggaran pasaran mengatakan lebih kurang 95% daripada rumah di Malaysia masih belum mengamalkan kitar semula minyak masak terpakai. Dengan inisiatif ini kita berharap lebih ramai rakyat Malaysia tahu bahawa minyak masak terpakai sebenarnya berharga di PETRONAS di tiga buah stesen sedia ada."Kalau anda memberikan minyak masak tu kita akan membayarkan kredit dalam RM3 sekilo dalam aplikasi SETEL," katanya kepada media selepas menghadiri Majlis Pelancaran Program Pengumpulan Mintak Masak Terpakai di  Stesen PETRONAS Putrajaya 1, Presint 9 di sini. Jelasnya lagi sejak dua minggu lalu, melalui inisiatif itu sebanyak 11.5 tan metrik minyak masak terpakai telah berjaya dikumpul.Setakat ini tiga stesen PETRONAS terlibat iaitu di Stesen PETRONAS 1, Presint 9, Putrajaya; Stesen PETRONAS Subang Bestari dan Stesen PETRONAS Kota Kemuning 1, Shah Alam, Selangor.

(Azrul berkata setiap penjualan akan dibayar menggunakan mata kredit yang dimasukkan menerusi aplikasi SETEL)


Belanjawan 2023: Sasaran 60 peratus perbelanjaan mampu dicapai Ogos ini

PUTRAJAYA, 18 Julai - Kementerian Kewangan (MOF) yakin sasaran 60 peratus perbelanjaan daripada peruntukan Belanjawan 2023 mampu dicapai bulan depan.Timbalan Menteri Kewangan, Datuk Seri Ahmad Maslan berkata ia bagi menyokong langkah kerajaan menyegerakan pelaksanaan projek-projek yang memberi manfaat kepada rakyat.Beliau berkata, ketika ini pihaknya mahu memastikan rancangan perbelanjaan pembangunan diteliti terlebih dahulu sebelum ianya dapat dilaksanakan.

“Kita yakin ini akan dicapai sebab segala wang yang sepatutnya disalurkan dan patut mengikut tempoh terbabit telah diberi kepada semua kementerian dan agensi, yang kita ingin tumpukan ini untuk perbelanjaan pembangunan, itu yang kita hendak teliti sungguh-sungguh," katanya. Bercakap kepada pemberita selepas Majlis Anugerah Perkhidmatan Cemerlang Perbendaharaan Tahun 2022,Ahmad berkata MOF telah mengagihkan peruntukan yang diumumkan dalam Belanjawan 2023 kepada agensi dan kementerian terlibat.Beliau berharap, agar tiada agensi atau kementerian yang bertindak mengembalikan wang peruntukan di bawah Belanjawan 2023 kepada MOF.“Kita tidak gemar jika ada kementerian kembalikan peruntukan kerana ini menunjukkan ketidakcekapan. (Namun) tidak mengapalah jika ada asas-asas sepatutnya seperti pengambilan tanah yang tidak selesai bagi tujuan pembinaan,” katanya.


Payung Rahmah: Penyertaan secara sukarela dapat sambutan - Salahuddin

KUALA LUMPUR, 18 Julai - Kerajaan tidak bercadang mewajibkan syarikat besar menyertai inisiatif Payung Rahmah.Ini kerana, pelaksanaannya secara sukarela ketika ini telah mendapat perhatian dan sambutan.Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata setakat akhir bulan lalu, hampir 3,557 pengusaha makanan telah menyertai inisiatif Payung Rahmah.Manakala bagi Jualan Rahmah, Salahuddin berkata ia membabitkan 19 buah pasar raya dan juga pasar raya rangkaian.

"Saya dengan bangga menyatakan bahawa inisiatif ini telah disokong banyak syarikat dan pemain industri utama termasuk McDonalds, KFC, Burger King, Marry Brown, Econsave, Lotus's, 99 Speedmart dan akan terus bertambah," kata Salahuddin.Beliau berkata demikian pada sidang media selepas melancarkan Inisiatif Payung Rahmah bersama AirAsia SuperApp ,di sini.Tambah Salahuddin, KPDN sentiasa bersedia dan terbuka untuk terus menjalinkan kerjasama dengan lebih banyak pihak industri yang mahu menyertai inisiatif berkenaan.Ini katanya selari dengan komitmen kerajaan untuk terus meringankan beban kos sara hidup rakyat.


KUALA LUMPUR, 18 Julai- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional dianggarkan RM43.88 bilion dan sejumlah RM25.37 bilion dalam dana Islam.Hari ini, bank pusat akan menjalankan tender pasaran wang konvensional melibatkan RM1 bilion dan tender Qard RM1 bilion, kedua-duanya untuk jangka masa tujuh hari.Ia juga akan mengendalikan dua tender repo berbalik, iaitu tender RM1.5 bilion (31 hari) dan tender RM500 juta (92 hari).Selain itu, bank pusat turut mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4.00 petang, BNM akan menawarkan sehingga RM44.7 bilion tender semalaman konvensional dan RM24.7 bilion tender semalaman Murabahah. -BERNAMA

(Kadar jangka pendek kekal stabil dengan operasi BNM)


Ringgit dibuka rendah berbanding dolar AS sesi pembukaan dagangan

KUALA LUMPUR, 18 Julai- Ringgit diniagakan rendah berbanding dolar AS pada sesi pembukaan dagangan pagi ini.Pada 9.10 pagi, nilai mata wang tempatan ialah pada 4.5400/5425 berbanding dolar AS daripada 4.5340/5405 pada penutup Isnin.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata kaitan rapat antara yuan China dan ringgit telah mula terbentuk apabila data China yang lemah memberi kesan limpahan ke atas ekonomi Malaysia.“Justeru, gandingan ringgit-dolar AS diunjur berada pada paras rintangan segera RM4.5491.“Bagaimanapun, jangkaan perubahan dalam dasar monetari AS akan membantu memberikan sokongan kepada ringgit,” katanya kepada Bernama.Pada sesi pembukaan dagangan, ringgit diniagakan kebanyakannya rendah berbanding sekumpulan mata wang utama.Mata wang tempatan menyusut nilai berbanding euro kepada 5.1025/1053 daripada 5.0971/1044 pada penutup Isnin, susut sedikit berbanding pound Britain menjadi 5.9365/9398 daripada 5.9359/9444, tetapi meningkat berbanding yen Jepun kepada 3.2700/2720 daripada 3.2815/2864 semalam.Ringgit turut diniaga rendah berbanding mata wang Asean yang lain.Mata wang tempatan turun berbanding baht Thailand kepada 13.1457/1583 daripada 13.0984/1225 Isnin, susut berbanding dolar Singapura kepada 3.4350/4371 daripada 3.4315/4366 sebelum ini dan turun sedikit berbanding peso Filipina kepada 8.34/8.35 daripada 8.33/8.35.Nilai ringgit turut lemah berbanding rupiah Indonesia kepada 302.3/302.7 daripada 301.9/302.5 sebelumnya. -BERNAMA

(Ringgit dibuka rendah berbanding dolar AS)


Niaga hadapan emas ditutup rendah

KUALA LUMPUR, 17 Julai - Niaga hadapan emas di Bursa Malaysia Derivatives ditutup rendah pada Isnin seiring dengan prestasi lemah semalaman di niaga hadapan emas Comex Amerika Syarikat (AS).Pada penutup dagangan, kontrak bulan semerta Julai 2023 merosot kepada US$1,958.10 setiap troy auns daripada US$1,960.50 setiap troy auns pada Jumaat manakala Ogos 2023 turun kepada US$1,965.90 setiap troy auns daripada US$1,968.30 setiap troy auns. (US$1=RM4.53)Kontrak September 2023, Oktober 2023, Disember 2023 dan Februari 2024 semuanya berada pada US$1,977.0 setiap troy auns.Jumlah dagangan menyusut kepada tujuh lot daripada 10 lot pada Jumaat manakala kepentingan terbuka berkurangan kepada 59 kontrak daripada 66 kontrak.Harga emas fizikal berada pada US$1,953.70 setiap troy auns seperti yang diterbitkan oleh London Bullion Market Association pada 14 Julai. - BERNAMA


Ringgit dibuka rendah berbanding Dolar AS

KUALA LUMPUR, 17 Julai - Ringgit dibuka rendah sedikit berbanding dolar AS berikutan tanda-tanda deflasi dalam pasaran Amerika Syarikat (AS), kata seorang penganalisis.Pada 9.09 pagi, mata wang tempatan diniagakan pada 4.5355/5415 berbanding dolar AS daripada 4.5255/5280 pada penutup Jumaat lalu.Pengarah Urusan SPI Asset Management Stephen Innes berkata peningkatan ringgit minggu lepas agak terlalu optimistik memandangkan prospek China yang negatif serta jangkaan lebih banyak pengurangan kadar dan ini sepatutnya melemahkan nilai yuan China.Innes berkata data Keluaran Dalam Negara Kasar (KDNK) dan Pengeluaran Perindustrian suku kedua (S2) 2023 China akan menjadi tumpuan hari ini, dan pergerakan ringgit akan bergantung kepada laporan.Sementara itu, Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata ringgit boleh stabil pada paras semasa dengan pasaran masih menantikan mesyuarat Jawatankuasa Pasaran Terbuka Persekutuan (FOMC) AS minggu depan.

Beliau menambah kebimbangan terhadap kemampanan pemulihan China bermakna People's Bank of China akan terus berpihak kepada pertumbuhan ekonomi dalam pendirian dasar monetarinya.“Secara keseluruhannya, saya percaya MYR/USD akan kekal sekitar RM4.52-RM4.53 hari ini,” katanya.Sementara itu, ringgit diniagakan lebih rendah berbanding sekumpulan mata wang utama.Mata wang tempatan menyusut berbanding euro kepada 5.0902/0969 daripada 5.0799/0827 pada penutupan Jumaat, susut berbanding pound Britain kepada 5.9370/9448 daripada 5.9338/9371 dan lemah berbanding yen Jepun kepada 3.2747/2795 daripada 3.2659/2679 minggu lepas.Ringgit turut diniagakan lemah berbanding mata wang Asean yang lain.Unit tempatan rendah berbanding baht Thai kepada 13.0857/1091 daripada penutupan Jumaat pada 13.0689/0814 dan susut berbanding dolar Singapura pada 3.4321/4369 daripada 3.4263/4287 sebelumnya.Ringgit merosot nilai berbanding rupiah Indonesia kepada 303.1/303.7 daripada 302.5/302.8 minggu lepas dan lemah berbanding peso Filipina pada 8.33/8.35 daripada 8.31/8.33. - BERNAMA


PPZ-MAIWP sasar RM45 juta kutipan zakat melalui Skim PZB

KUALA LUMPUR, 17 Julai- Pusat Pungutan Zakat-Majlis Agama Islam Wilayah Persekutuan (PPZ-MAIWP) menyasarkan kutipan zakat pendapatan sebanyak RM45 juta melalui kempen Skim Potongan Zakat Bulanan (Skim PZB) bermula 1 Julai hingga 31 Disember ini.Ketua Pengawai Eksekutif PPZ-MAIWP, Abdul Hakim Amir Osman berkata kempen menyasarkan kepada kira-kira 9,500 pembayar zakat di ketiga-tiga Wilayah Persekutuan iaitu Kuala Lumpur, Putrajaya dan Labuan. Katanya, skim ini bertujuan menggalakkan lebih ramai kakitangan kerajaan dan swasta khususnya di Wilayah Persekutuan agar menunaikan zakat pendapatan secara bulanan melalui potongan gaji.  "Kita harapkan dengan adanya kempen seperti ini , kita dapat mengutip lebih banyak zakat bagi menampung keperluan asnaf yang semakin meningkat di Wilayah Persekutuan ini. "Kalau kita tengok daripada zaman COVID-19, golongan asnaf sentiasa bertambah jadi kita memerlukan kutipan zakat yang tinggi supaya kita dapat menyantuni keperluan mereka dan dapat memberikan mereka keselesaan hidup seperti mana dalam masyarakat Islam yang lain," katanya.

(Ketua Pengawai Eksekutif PPZ-MAIWP, Abdul Hakim Amir Osman)

Tambah Abdul Hakim, pembayar zakat PPZ-MAIWP juga dilindungi Skim Kafarah Muzakki atau skim khairat kematian."Sekiranya berlaku kematian ke atas pembayar, waris akan menerima sumbangan wang sehingga RM3,000. Pembayar membuat potongan gaji zakat serendah RM50 setahun secara automatik layak menerima skim ini,” katanya. Beliau turut menyeru majikan-majikan untuk menggalakkan kakitangan agar membuat potongan zakat secara bulanan agar melayakkan mereka mendapat Skim Wakalah atau Pengembalian Semula Wang Zakat sehingga 37.5 peratus bagi manfaat kakitangan dan mereka yang memerlukan.  Skim PZB boleh didaftar secara dalam talian menerusi laman sesawang ptg.zakat.com.my atau secara manual dengan mengisi borang di kaunter PPZ-MAIWP di Kuala Lumpur dan Putrajaya atau melalui majikan.


Ekonomi negara diunjur kekal positif suku kedua tahun ini

KUALA LUMPUR, 17 Julai- Pertumbuhan ekonomi negara diunjur kekal positif bagi suku kedua tahun ini.Ketua Program MBA, Putra Business School, Profesor Madya Dr. Ahmed Razman Abdul Latiff berkata permintaan domestik yang berdaya tahan akan terus memangkin pertumbuhan, di sebalik pelbagai ketidaktentuan luaran.Meski pertumbuhan suku kedua diramal lebih perlahan berbanding sebelumnya, beliau yakin negara masih di landasan tepat untuk mencapai sasaran Keluaran Dalam Negara Kasar (KDNK) antara 4.0 hingga 5.0 peratus tahun ini."Kenapa kita boleh memenuhi atau mencapai sasaran tersebut kerana kita tidak terbeban dengan faktor-faktor luaran yang menjejaskan aktiviti ekonomi kita."Sebagai contoh di peringkat komoditi, minyak sawit dan gas kita masih lagi mampu jual dengan harga yang kompetitif dan kita adalah rakan dagang RCEP CPTPP yang membolehkan kita terus memasarkan barangan di luar," katanya kepada RTM.

(Profesor Madya Dr. Ahmed Razman Abdul Latiff)

Tambah beliau, pemeteraian perjanjian persefahaman dengan pelbagai negara juga akan meningkatkan kemasukan pelaburan langsung asing.Seterusnya bakal merancakkan kegiatan ekonomi.Pada suku pertama 2023, ekonomi negara mempamerkan pertumbuhan di luar jangka pada 5.6 peratus, berbanding 5 peratus tempoh sama tahun 2022.


Niaga hadapan MSM ditutup tinggi selepas minyak kacang soya kukuh

KUALA LUMPUR, 14 Julai- Kontrak niaga hadapan minyak sawit mentah (MSM) di Bursa Malaysia Derivatives ditutup tinggi hari ini selepas pengukuhan pasaran minyak kacang soya di Lembaga Perdagangan Chicago (CBOT) termasuk trend kenaikan harga minyak mentah, kata peniaga minyak sawit David Ng.Berdasarkan analisis, tahap sokongan berada pada RM3,750, menunjukkan corak sejarah minat belian atau permintaan yang muncul pada paras harga ini.“Sebaliknya, kami juga telah mengenal pasti tahap rintangan pada RM4,050, mencerminkan bahawa pasaran telah mengalami tekanan jualan pada tahap harga tersebut. Tahap rintangan ini mungkin menghalang pergerakan menaik selanjutnya dalam niaga hadapan MSM,” kata beliau kepada Bernama.

Sementara itu, penganalisis kanan Fastmarkets Dr Sathia Varqa berkata sepanjang hari itu, niaga hadapan sawit mengalami turun naik dengan harga berlegar antara wilayah positif dan negatif.“Pergerakan menaik disokong oleh dua faktor: harga minyak kacang soya yang lebih tinggi dan jangkaan optimis bagi eksport Julai.“Tekanan menurun disebabkan oleh ringgit yang lebih mantap selain timbul kebimbangan mengenai potensi lonjakan ketara dalam pengeluaran minyak sawit pada Julai, seterusnya menyumbang kepada tekanan penjualan,” katanya.Pada penutup, Julai 2023 menokok RM32 kepada RM3,818 satu tan, Ogos 2023 naik RM1 kepada RM3,844 satu tan dan September 2023 bertambah sebanyak RM16 kepada RM3,881 satu tan.Oktober 2023 adalah RM19 lebih baik kepada RM3,899 satu tan, November 2023 meningkat RM21 kepada RM3,908 satu tan dan Disember 2023 melonjak sebanyak RM24 kepada RM3,820 satu tan.Jumlah dagangan meningkat kepada 75,388 lot berbanding 61,304 yang dicatatkan pada Khamis manakala kepentingan terbuka bertambah kepada 190,758 kontrak daripada 189,120 sebelumnya.Harga MSM fizikal bagi Julai Selatan menambah RM30 kepada RM3,880 satu tan.- BERNAMA


Pasaran getah dijangka bergerak mendatar minggu depan

KUALA LUMPUR, 15 Julai - Pasaran getah tempatan dijangka bergerak secara mendatar minggu depan dengan permintaan dan harga diunjurkan tidak berubah.Bekas Presiden Persatuan Pengeluar Sarung Tangan Getah Malaysia (MARGMA), Denis Low berkata meskipun aktiviti mengumpul stok berjalan seperti biasa tetapi minat untuk membeli getah tambahan agak lesu buat masa ini.“Namun begitu, memandangkan aktiviti promosi perdagangan masih berterusan di seluruh dunia, ia memberikan sedikit harapan dan kami menjangkakan permintaan untuk getah akan meningkat dengan harga yang lebih baik dalam bulan mendatang.“Bagaimanapun, buat masa ini, ia lebih kepada aktiviti penambahan semula,” katanya kepada Bernama.

Beliau juga berkata adalah penting bagi pasaran untuk mengambil kira potensi risiko yang berkaitan dengan turun naik kadar pertukaran, terutamanya mengenai ketidakseimbangan perdagangan."Walaupun mata wang yang lebih lemah memberi manfaat kepada pengeksport, ia boleh membawa kesan negatif kepada pengimport dan perniagaan mereka," tambahnya.Sementara itu, sepanjang urus niaga minggu ini, pasaran getah tempatan menyaksikan pergerakan bercampur-campur terutamanya disebabkan harga pasaran hadapan getah serantau yang tidak menentu, kebimbangan mengenai pertumbuhan ekonomi China serta jangkaan kenaikan kadar faedah di Amerika Syarikat.Harga rujukan Lembaga Getah Malaysia (LGM) bagi Getah Mutu Malaysia 20 (SMR 20) turun 10 sen kepada 594.5 sen sekilogram (kg) daripada 604.5 sen sekg minggu sebelumnya, manakala lateks pukal meningkat dua sen kepada 493 sen sekg berbanding 491 sen sekg minggu sebelumnya.Sehingga 5 petang Jumaat, harga rujukan LGM bagi getah fizikal SMR 20 ialah 596.5 sen sekg manakala lateks pukal pada 493 sen sekg.-BERNAMA


Niaga hadapan KLIBOR diunjur lengang minggu depan

KUALA LUMPUR, 15 Julai- Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives dijangka lengang minggu depan.Untuk minggu baru berakhir, kontrak semerta tidak diniagakan manakala kedua-dua-dua jumlah dagangan dan kepentingan terbuka kekal sifar .Bulan semerta Julai 2023, Ogos 2023, September 2023 dan Disember 2023 semuanya masih terikat pada 97.23.Minggu dagangan turut menyaksikan KLIBOR tiga bulan asas berada pada 3.53 peratus.- BERNAMA


Ringgit dijangka diniagakan dalam jajaran kecil minggu depan

KUALA LUMPUR, 15 Julai - Ringgit diunjur diniagakan dalam jajaran kecil minggu depan ketika sentimen pelabur kekal berhati-hati menjelang mesyuarat Jawatankuasa Pasaran Terbuka Rizab Persekutuan Amerika Syarikat (FOMC).Ketua Ahli Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid berkata susulan peningkatan ringgit yang ketara pada minggu ini, pergerakan gandingan dolar Amerika Syarikat (AS) dan ringgit dijangka sebaliknya pada minggu depan dan bersandarkan kepada petunjuk baharu menerusi hasil daripada mesyuarat FOMC pada 25-26 Julai ini.“Sehubungan itu, kami menjangkakan ringgit akan bergerak dalam lingkungan RM4.50 hingga RM4.52 pada minggu depan,” katanya kepada Bernama.

Bagi asas Jumaat hingga Jumaat, ringgit diniagakan mengukuh berbanding dolar AS kepada 4.5255/5280 daripada 4.6655/6675 pada minggu sebelumnya.Dalam pada itu, ringgit diniagakan kebanyakannya rendah berbanding mata wang utama lain.Unit tempatan itu mengukuh berbanding pound Britain kepada 5.9338/9371 daripada 5.9466/9492 pada Jumaat minggu lepas namun rendah berbanding yen Jepun kepada 3.2659/2679 daripada 3.2601/2617 serta susut berbanding euro kepada 5.0799/0827 daripada 5.0765/0787, sebelum ini.Ringgit bagaimanapun diniagakan lebih tinggi berbanding kelompok mata wang Asean lain termasuk mengukuh berbanding rupiah Indonesia kepada 302.5/302.8 daripada 308.0/308.3 sebelum ini dan naik berbanding peso Filipina kepada 8.31/8.33 daripada 8.39/8.39 pada Jumaat lepas.Ia turut mengukuh berbanding dolar Singapura kepada 3.4263/4287 daripada 3.4511/4528 pada minggu sebelumnya dan naik berbanding baht Thailand kepada 13.0689/0814 daripada 13.2471/2588.-BERNAMA


Niaga hadapan emas ditutup rendah

KUALA LUMPUR, 14 Julai- Niaga hadapan emas di Bursa Malaysia Derivatives ditutup rendah hari ini seiring dengan prestasi lemah semalaman di niaga hadapan emas Comex Amerika Syarikat (AS).Pada penutup dagangan, kontrak bulan semerta Julai 2023 menyusut kepada US$1,960.50 setiap troy auns daripada US$1,964.90 setiap troy auns pada Khamis manakala Ogos 2023 turun kepada US$1,968.30 setiap troy auns daripada US$1,972.70 setiap troy auns. (US$1=RM4.53)Kontrak September 2023, Oktober 2023, Disember 2023 dan Februari 2024 semuanya berada pada US$1,979.40 setiap troy auns.Jumlah dagangan merosot kepada lapan 10 lot daripada 43 lot pada Khamis manakala kepentingan terbuka berkurangan kepada 66 kontrak daripada 104 kontrak.Harga emas fizikal berada pada US$1,958.05 setiap troy auns seperti yang diterbitkan oleh London Bullion Market Association pada 13 Julai. -BERNAMA


Kerjasama Tesla dan SpaceX, untungkan Malaysia melalui pemindahan teknologi

KUALA LUMPUR, 14 Julai- Kerjasama dengan Tesla dan SpaceX menguntungkan Malaysia melalui pemindahan teknologi dan perkongsian kepakaran.Ketua Pegawai Eksekutif, Yayasan Pusat Polisi dan Hal Ehwal Ekonomi Malaysia, Dr Zokhri Idris berpendapat, kemasukan pelaburan turut mewujudkan pertambahan nilai kepada aspek sosioekonomi negara."Kita lihat juga dari aspek peningkatan 'human resources', tenaga manusia di negara kita, ini dalam jangka masa panjang akan menyediakan Malaysia sebagai sebuah pasaran yang kompetitif dari segi mempelopori atau memulakan industri yang berasaskan teknologi tinggi, dengan adanya Tesla dan SpaceX ini."Tapi dalam masa yang sama mensiapsiagakan penduduk di negara kita untuk juga beradaptasi dengan teknologi tinggi ini," katanya kepada RTM.Tambahnya, kerjasama juga bakal menjenamakan Malaysia sebagai negara yang mempelopori industri berteknologi tinggi terutamanya di rantau Asia Tenggara.Pada masa sama, negara harus bersedia menerima manfaat yang ditawarkan menerusi peruntukan undang-undang, penyediaan polisi, selain penambahbaikan infrastruktur.


Pengurusan peruntukan Belanjawan 2023 cukup efisien

(Profesor Emeritus Dr Barjoyai berpandangan, sebanyak 49% daripada keseluruhan belanjawan yang dibelanjakan setakat ini)

KUALA LUMPUR, 15 Julai- Pengurusan dana peruntukan Belanjawan 2023 dilihat cukup cekap, kata penganalisis ekonomi, Profesor Emeritus Dr Barjoyai Bardai.Beliau berpandangan, sebanyak 49% daripada keseluruhan belanjawan yang dibelanjakan setakat ini, mencerminkan kebolehan kerajaan menguruskan perbelanjaan negara. "Alhamdullilah, setakat ini belanjawan ini telah dibelanjakan dengan cukup cekap. "Belanjawan adalah satu anggaran apa perlu dibelanjakan. Sebagai prinsip pokok, belanjawan perlu dibelanjakan secara sistematik sepanjang tahun untuk memastikan menjelang akhir tahun keseluruhan belanjawan telah dibelanjakan, " kata Barjoyai kepada media di sini.Tambahnya, Kerajaan Perpaduan ketika ini melakukan pembayaran bantuan dan program seperti yang dijanjikan dan berharap mencapai 60% perbelanjaan sekurang-kurangnya Ogos ini. Terdahulu, Perdana Menteri, Datuk Seri Anwar Ibrahim menyatakan kerajaan telah membelanjakan RM188 bilion daripada jumlah peruntukan setakat Jun lepas.

(Profesor Emeritus Dr Barjoyai berkata pengurusan peruntukan Belanjawan 2023 cukup efisien)